Basauri dantzaren hiriburu bihurtu da asteburu honetan | Dantzanet\nDANTZA AGERKETA JAIALDIAK EUSKAL HERRIKO HAINBAT TOKITAKO DANTZAK HURBILDU DITU AURTEN BERRIRO\nI. UGARTE / OSKAR GONZÁLEZ / BASAURI 19.09.2021 | 11:08\nBasaurik Euskal Herriko hainbat tokitatik etorritako taldeen dantzekin gozatu zuen atzo. Egun garrantzitsua zen Euskal Herriko Dantza Agerketa jaialdia antolatzen dutenentzat. Gainera, 49. edizioan, jaialdiak talde gonbidatuen zuzeneko emanaldiak berreskuratu zituen, iaz Basauriko dantza taldeekin bakarrik egin ahal izan bai- tzen. Social Antzokian izan zen arratsaldean Dantza Agerketaren lehen jardunaldia.\nTalde gonbidatuen txanda izan zen atzo, Araba, Bizkaia, Gipuzkoa, Nafarroa eta Zuberoatik iritsitako taldeen txanda, hain zuzen ere. Ikusleek erantzun egin zuten, eta une honetan beharrezkoak diren osasun-neurriak hartuta, antzoki basauritarrak irudi ederra erakutsi zuen, nabari zen jendeak jaialdiaz gozatzeko gogoa zuela. Aurten, atzoko jaialdian dantza talde hauek hurbildu ziren Basauriraino: San Lorentzo (Berriz, Bizkaia), Guardia-Biasteriko dantza taldea (Araba), Aurtzaka (Beasain, Gipuzkoa), Barde Ribera (Fustiñana, Nafarroa) eta Atharratzeko Dantzariak (Atharratze, Zuberoa).\nTaldeak beraien musikariekin etorri ziren eta, dantzak eman bitartean, aurreko urteetan izan diren argiztapen eta irudi laguntza ere izan zuten, baita jatorrizko herrietako irudien proiekzioa ere. Euskal Herriko Dantza Agerketa Basauriko dantza taldeek (Agintzari, Basauritar eta Edurre) modu altruistan antolatutako ikuskizuna da.\nEkitaldi berezia Antolakuntzatik aipatu zuten bezala, "uste genuen urtez urte jarraitzen digun publiko fidela ezin genuela utzi Dantza Agerketa gabe, Euskal Herrian ekitaldi bakarra, baita non zazpi herrialdeetako dantza autoktonoak erakusten diren, beti ere bertako dantzariek dantzatuta". Hori da bere ezaugarri nagusienetako bat. Urteetako ibilbidea dela eta, Euskal Herriko Dantza Agerketa "folklore tradizionalaren erreferentzia-gune bihurtu da. 49 edizio bete izana eta talde autoktonoen erakusleiho gisa mantentzea pozgarria da bai Basauriko herriarentzat, eta bai antola- tzen ari garen herriko taldeentzat".\nIzan ere, Euskal Herriko Dantza Agerketaren ezaugarri nagusia honako hau da: dantza talde autok- tonoek soilik hartzen dute parte. "Horrela deitzen zaie beren herrietako edota eskualdeetako dantzak gorde dituzten taldeei. Talde autok- tonoek bertakoentzat esangura- tsuak diren egunetan egiten dituzte dantzak (herriko jaiak, inauteriak, etab.)".\nHorregatik, Basaurin atzo erakutsi zituzten hainbat dantza jatorrizko lekuetan eta egun berezietan soilik ikus daitezke. Hala ere, "jatorrizko herrietan dantza egiteari utzi baldin badiote, dantza horiek egiten dituzten taldeak ere gonbidatu izan ditugu inoiz edo behin", azaldu zuten. "Aukera paregabea da beroriek ezagutzeko egun horietan haien herrietara joan beharrik gabe". Gaur egun, "ikuskizun honetan parte hartzea pizgarria da talde askorentzat, harrotasunerako arrazoi bat, egindako lana aitortu egiten zaiela ikusten dutelako".\nGainera, emanaldi horien grabazioak "Basauriko udalerriko artxibo grafikoari eta, oro har, euskal kulturari egindako ekarpena da; izan ere, bideo horiei esker zenbait dantza berreskuratu eta ikasi ahal izan dira, bai eta janzkera batzuk berrikusi ere". Gaur, herriko hiru dantza taldeek berriz ekingo diote dantzari aurtengo jaialdian. Ekitaldi hori ere Social Antzokian izango da, gaur, arratsaldeko 19:00etatik aurrera. Musika aldetik Danbolin taldeko txistularien eta Bizkaiko Gaiteroen laguntza izango dute. Sarrera doan izango da sarrerak aldez aurretik leihatilan jasota.


Irekia Eusko Jaurlaritza - Gobierno Vasco :: EHAA xedapena 201703504\nEBAZPENA, 2017ko ekainaren 23koa, Ingurumen Administrazioaren zuzendariarena, zeinaren bidez formulatzen baita Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuaren ingurumen-inpaktuaren txostena. Proiektua Iberdrola Distribución Eléctrica, S.A.U. enpresak sustatzen du.\nXedapenaren data: 2017-06-23\nHurrenkenaren zenbakia: 201703504\n2017ko martxoaren 27an, Eusko Jaurlaritzaren Ingurumen Administrazioaren Zuzendaritzan, Eusko Jaurlaritzako Ekonomiaren Garapen eta Lehiakortasun Sailak egindako eskaera bat jaso zen, Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuari buruzkoa, Iberdrola Distribución Eléctrica, S.A.U. enpresak sustatua. Eskaeran, hain zuzen ere, galdegiten zen proiektu horren ingurumen-inpaktuaren ebaluazio-prozedura sinplifikatua hastea, betiere Ingurumen-ebaluazioari buruzko abenduaren 9ko 21/2013 Legearen (aurrerantzean, abenduaren 9ko 21/2013 Legea) 45. artikuluarekin bat etorriz, arau horren 7.2.c artikuluan xedatutakoaren gainean oinarritzen baita proiektua.\nHori horrela, hauei egin zitzaien kontsulta: Natura Ingurunearen eta Ingurumen Plangintzaren Zuzendaritza; Kultura Ondarearen Zuzendaritza; Nekazaritza eta Abeltzaintza Zuzendaritza; Osasun Publikoaren eta Adikzioen Zuzendaritzako Bizkaiko Lurralde Ordezkaritza (horiek guztiak Eusko Jaurlaritzakoak); URA Uraren Euskal Agentzia; Ingurumen Zuzendaritza Nagusia, Kultura Zuzendaritza eta Nekazaritzako Zuzendaritza Nagusia (Bizkaiko Foru Aldundikoak); Basauri, Galdakao, Etxebarri, Bilbo, Sondika, Erandio, Loiu, Laukiz eta Gatikako Udalak, eta Ekologistak Martxan Bizkaia.\nKontsulten izapidea amaitu eta gero, hauen erantzunak jaso dira: Natura Ingurunearen eta Ingurumen Plangintzaren Zuzendaritza, Nekazaritza eta Abeltzaintza Zuzendaritza, Osasun Sailaren Bizkaiko Lurralde Ordezkaritza, eta Kultura Ondarearen Zuzendaritza (horiek guztiak Eusko Jaurlaritzakoak); Uraren Euskal Agentzia, Natura Ondarearen Zerbitzua eta Bizkaiko Foru Aldundiko Ingurumeneko Zuzendaritza Nagusiaren Ingurumen Kalitatearen Zerbitzua. Espedientean dago jasota horien emaitza. Aipatutako txostenak kontuan izanik, ingurumen-organoak baditu aski judizio-elementu ingurumen-inpaktuari buruzko txostena egiteko.\nAbenduaren 9ko 21/2013 Legearen 7.2.c artikuluan xedatutakoa aplikatuz, ingurumen-inpaktuaren ebaluazio sinplifikatua egingo zaio, besteak beste, proiektuaren I. eranskineko edo II. eranskineko ezaugarrien aldaketa orori, exekutatuak edo exekuzio-prozesuan daudenak, 7.1.c) artikuluan jada baimendutako deskribatuez bestelakoak badira eta ingurumenean ondorio kaltegarri esanguratsuak izan baditzakete. Horrenbestez, ingurumen-arloan indarrean den legeria aplikatuz, ingurumen-inpaktuaren ebaluazio sinplifikatua aplikatu behar zaio Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuari, zeina Iberdrola Distribución Eléctrica, S.A.U. enpresak sustatua baita. Prozedura horren ondoren, zehaztuko da proiektuak ingurumenaren gaineko ondorio esanguratsuak dituen ala ez, eta, beraz, ohiko ingurumen-inpaktuaren ebaluazioa aplikatu behar zaion ala ez.\nLehenengoa.– Ingurumen-inpaktuari buruzko txostena formulatzea Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuari, zeina Iberdrola Distribución Eléctrica, S.A.U. enpresak sustatua baita. Hona txostenaren nondik norakoak:\nA) Proiektuaren helburua da Basauri AT–Gatika AT 1 eta 2 132 kV-ko linea elektrikoaren zortasun-eremua zabaltzea, eremu hori berariazko preskripzioetara egokitzeko baso eta zuhaiztietatik lineak iragaiteko; preskripziook ageri dira otsailaren 15eko 223/2008 Errege Dekretuan, Azpi-estazioen eta transformazio-zentroen baldintza teknikoei eta segurtasun-neurriei buruzko erregelamendua onartzen duena, eta Energia eta Meategien zuzendariaren 2011ko martxoaren 8ko Ebazpenean, goi-tentsioko aireko lineek zuhaiztiak dauden eremuetatik pasatzeko bete behar dituzten baldintza zehatzak ezartzen dituena. Horrek dakar zuhaitzak ebakitzeko eremua birdefinitzea eta zabaltzea linea elektrikoaren trazadura osoan. Linea elektrikoa ez da aldatzen ez bere trazaketan, ez lehendik dauden gurutzamenduen ezaugarrietan.\nProiektuaren xedea da zuhaitzak ebakitzeko eremua zabaltzea Basauri AT-Gatika AT 1 eta 2 132 kV-ko linea elektrikoaren trazadura osoan eta lehenago aipatutako sektoreko araubidera egokitzea zortasun hori.\nProiektuko kalkuluen arabera, 155.874 m\nLan-eremurako irisgarritasuna handia da, eta, neurri handi batean, gaur egungo sarbideak erabiltzen dira; beste batzuetan, ez dago linearako sarbiderik, baina, linea hori larre-eremuan dagoenez, landan zehar iritsi ahal izango da hara. Halere, jarduera-eremu batzuetara iristea ez da erraza, eta, beraz, bide berriak ireki behar izango dira gaur egungo segurtasun-kaleraino.\nBasauri AT-Gatika AT 1 eta 2 linea elektrikoak udal-mugarte hauek zeharkatzen ditu, guztiak ere Bizkaiko Lurralde Historikoan: Basauri, Galdakao, Etxebarri, Bilbao, Sondika, Erandio, Loiu, Laukiz eta Gatika. Zirkuitu bikoitzeko linea da, eta 33,618 km-ko luzera du.\nProiektu-mota eta haren ezaugarriak ikusirik, inpaktu esanguratsuenak exekuzio-fasean gertatuko dira nagusiki, eta hauen ondoriozkoak izango dira: makinen joan-etorriak, instalazio lagungarriak eta zuhaitzak mozteko eta inausteko lanak. Hauek dira nabarmentzekoak: baliteke uren kalitatea murriztea obrek irauten duten bitartean, makinen joan-etorriaren ondorioz –prebentzio- eta zuzenketa-neurri egokiei esker, minimizatu egingo dira uren kalitatea murriztu dezaketen afekzioak–; landaredian izan dezakeen eragina; proiektuaren eragin-eremua 16 ha-koa izango dela kalkulatzen da, baso-landaketak eta baso naturalak barnean direla. Nabarmentzekoa da haritz autoktonoen gaineko eragina (6,12 ha, gutxi gorabehera). Zenbait baso-espezie autoktonoren araubide bereziari buruzko urriaren 14ko 11/1997 Foru Arauaren bidez babestutako espezieen kasuan, salbuespen-kasuetan izan ezik, inausi baino ez da egingo, eta ez ebaki. Ondorioz, hauek inausiko dira: haltza (\nHargatik eragotzi gabe zenbait baso-espezie autoktonoren araubide bereziari buruzko urriaren 14ko 11/1997 Foru Arauan xedatzen dena, eta, hala badagokio, mendien kudeaketaren arloan eskumena duen Bizkaiko Foru Aldundiko organoak ezartzen duena, natura-interes handiko guneetan, neurri hauek ezarriko dira:\n– Oro har, garapen begetatiboaren maila handienean linearen segurtasunari eragin diezaioketen zuhaitz-espezieak baino ez dira moztuko. Gainerako zuhaitz-espezieak eta egungo zuhaixka-geruza dauden-daudenean utzi beharko dira.\n– Eremu ahulenetan eta natura-balio handikoetan (baso-masa autoktonoak, babestutako flora-espezieak dauden eremuak, faunarako interes berezia duten eremuak eta abar), bideragarria bada, inausi edo lepatu egingo dira zuhaitzak, eta bota, soilik, linearen segurtasunerako ezinbestekoa denean. Proiektuaren eraginpeko zuhaizti autoktono guztiei aplikatuko zaie neurri hau, ez bakarrik urriaren 14ko 11/1997 Foru Arauan aintzat hartutako espezieei.\n– Bizkaiko Foru Aldundiko zerbitzu teknikoekin elkarlanean adostuko dira irizpideak zein zuhaitz ebaki edo lepatuko den erabakitzeko.\n– Zuhaitzak botatzea edo soiltzea beste biderik ez bada, esku-erremintak erabiliko dira eta ez makina astunak, modu selektiboan lan egin ahal izateko. Zuhaitzak ipurditik moztea beti era zuzenduan egingo da, gainerako landaredia autoktonoari kalterik ez eragiteko.\n– Moztu beharreko zuhaitz-eremuetako zuhaixka-geruzari eraginez gero, eremu horietan baso atlantiko mistoko zuhaixka-espezieak landatu beharko dira.\n– Era berean, lehengoratu egin beharko dira proiektua gauzatzeko kaltetutako eremuak (aldi baterako pilaketa-eremuak, aldi baterako lurzoru okupazioak eta abar). Landareztatze-prozesuan, kontuan hartu behar da espezie autoktonoak landatu behar direla, natural bihurtutako habitatak sorrarazteko, eta inguruan dagoen landaredia naturalarekin konektatzen saiatu behar da.\n– Eremuak kalteberak izanez gero –hala nola Batasunaren intereseko habitatak, baso-masa autoktonoak eta mehatxupeko landaretzagatik interes berezikoak diren eremuak–, zuinketa-fasean direnean eta lanak egiten direnean, basoetako floran eta faunan aditua den batek egon beharko du obran bertan, obra-zuzendaritzari edo obra-arduradunari aholkuak emateko.\n– Mehatxatutako flora-espezieen populazioen kokapenari eta mugapenari buruz aurkeztutako dokumentazioarekin bat, zehazten da horiek ez dutela kalterik izango; edonola ere, kontu handia izan beharko da: inguru horietan, lanen eraginpeko eremuak tokian bertan mugatuta egon beharko du, eta obra-ingurutik hurbil dauden balio naturaleko elementuak behar bezala babestu beharko dira, ustekabeko kalteak saihesteko.\n– Eremuren bat egokitu behar bada bertan makina uzteko, materialak bolada batean biltzeko, edo proiektuarekin zerikusia duen beste edozein jarduera gauzatzeko, ingurumen-inpaktu txikieneko irizpideei jarraikiz hautatuko dira eremu horiek. Eremu horiek ezingo dira inola ere intereseko landaretza duten espazioetan egon (zuhaizti autoktonoak, ibaiertzeko landaretza, lehentasunezko intereseko habitatak), ez eta ibilguetatik hurbil dauden lursailetan ere.\nEremu horien xehetasun-kokalekua obra-zuzendaritzak onartu beharko du, eta\n– Aplikatu beharreko prozeduren esparruan, uren arloan eskumena duen organoak ezartzen dituen baldintzak alde batera utzi gabe, ezingo da inolako isurketarik egin jabari publiko hidraulikoan, ez eta haren babes-zortasunean ere; halaber, ezingo da utzi lur-mugimenduen soberakinik edo zuhaitz-mozketen edo inausketen hondarrik. Eremu horietan nahi ez diren aldaketak ekiditeko, jabari publiko hidraulikoaren zortasun-zerrendak balizatuko dira, makinen joan-etorria, materialen pilaketa, hondakinak eta abar eragozteko.\n– Halaber, berariaz debekatuta dago makinak konpontzea edo horiei olioa aldatzea, horretarako berariaz jarritako guneetan ez bada. Lanak egiten ari diren inguruan ez balego azpiegitura egokirik zeregin horietarako, berariazko esparru bat egokitu beharko da. Esparru hori mugatuta egongo da, eta zorua iragazgaiztu egin beharko da; era berean, efluenteak jasotzeko sistema bat eduki beharko du, lurzorua eta urak ez kutsatzeko.\n– Urak har ditzakeen eremuak okupatzeko mugapenak errespetatuko dira, Kantauri Ekialdeko Mugapenaren Plan Hidrologikoan zehaztuta bezala, eta inguru horietan ez da lursailaren egungo arrasa aldatuko duen betelanik egingo eta ez dira materialak edota hondakinak pilatuko.\n– Obraren garaian bide osagarriak behar izanez gero, haren trazaduratik kanpo geratuko dira edozein mailatako ibilguen zuzenketak eta kanalizatzeak. Edonola ere, bide horiek ezabatu eta ukitutako gainazalak lehengoratu egin beharko dira obrak amaitu ostean.\n– Ezinbestekoa bada ibaiertzeko landarediari berezkoak zaizkion espeziak moztea, inguruko ibaiertzetako landarediaren berezko zuhaixka-espezieak landatuko dira.\n– Sarbide berriak ireki edo horrelako ekintzak egin behar badira, eta horrek lurzorua kutsa dezaketen jarduerak edo instalazioak jasan dituzten lursailei eragin badiezaieke, gune horietan edozein jarduera gauzatzeko, Lurzorua ez kutsatzeko eta kutsatutakoa garbitzeko otsailaren 4ko 1/2005 Legeak aurreikusten duen ingurumen-organoaren aurretiazko baimena beharko da.\n– Lanek dirauten bitartean, ibilgailuak iragan ondoko garbiketa-lanak zorrotz kontrolatuko dira, bai obrek eraginpean hartutako ingurunean, bai obretara sartzeko guneetan. Sistema bat eduki beharko da aldi baterako soil dauden pistak eta inguruak ureztatzeko.\n– Era berean, zaratari buruzko azaroaren 17ko 37/2003 Legea garatzen duen urriaren 19ko 1367/2007 Errege Dekretuaren 22. artikuluan aurreikusitakoaren arabera, zonakatze akustiko, kalitate-helburu eta isuri akustikoei dagokienez, obrak egitean erabiliko diren makinak egokitu egin beharko dira kanpoan erabiltzeko makinen soinu-isuriei buruz indarrean dagoen araudian ezarritako aginduetara, eta, bereziki, eta hala badagokie, Kanpoan erabiltzeko makinek ingurumenean sortzen dituzten soinu-isuriak arautzen dituen otsailaren 22ko 212/2002 Errege Dekretuan eta arau osagarrietan ezarritakora.\n– Sortutako hondakinak Hondakin, lur kutsatu eta berariazko araudiei buruzko uztailaren 28ko 22/2011 Legean ezarritakoaren arabera kudeatuko dira, indusketetatik datozen hondakinak eta obra-lekuak prestatzeko lanetatik sortzen direnak barnean direla, eta, behar izanez gero, haien ezaugarriak adierazi beharko dira, zer izaera duten eta nora bidali behar diren zehazteko asmoz.\n– Hondakinak kudeatzeko printzipio hierarkikoekin bat, lehentasuna izango da hondakin orok behar bezala baimendutako balorizazio-prozesu bati jarraitzea. Lehentasunak honako hauek izango dira, hurrenkera honetan: hondakinak berrerabiltzeko prestatzea; birziklatzea; balorizatzeko beste moduren bat, balorizazio energetikoa barnean dela.\n– Eraikitze- eta eraispen-jardueren ondorioz hondakinak sortzen badira, eraikuntza- eta eraispen-hondakinen ekoizpena eta kudeaketa arautzeko otsailaren 1eko 105/2008 Errege Dekretuan eta eraikuntza- eta eraispen-hondakinen ekoizpena eta kudeaketa arautzeko ekainaren 26ko 112/2012 Dekretuan aurreikusitakoa betez kudeatuko dira.\n– Aipatutako 112/2012 Dekretuaren 4. artikuluaren arabera, proiektuaren sustatzaileak hondakinen eta eraikitze- eta eraispen-materialen kudeaketa-azterlan bat gehitu beharko dio eraikitze-proiektuari; azterlan horrek I. eranskinean ezarritako gutxieneko edukia izan beharko du.\n– Halaber, otsailaren 1eko 105/2008 Errege Dekretuan aurreikusitako betebeharrak eragotzi gabe, obran sortuko diren hondakinei eta eraikitze- eta eraispen-materialei dagokienez dituen betebeharrak nola beteko dituen jasotzen duen plan bat egin beharko du kontratistak. Plan hori obraren kontratu-agiriei erantsiko zaie.\nAlde horretatik, soberakinak betelanetan edo lurrak prestatzeko lanetan erabiltzeko, ezinbestekoa izango da materialen kutsatzaile-edukia txikiagoa izatea A ebaluazioko balio adierazleak baino –lurzorua ez kutsatzeko eta kutsatutakoa garbitzeko ekainaren 25eko 4/2015 Legearen I. eranskinean daude jasota–.\n– Horrelako ontziak etiketatuta egongo dira, eta etiketa argia, irakurtzeko modukoa eta ezabaezina izango da, eta uztailaren 20ko 833/1988 Errege Dekretuaren 14. artikuluko jarraibideen araberakoa.\n– Hala badagokio, eremu jakin batzuk egokituko dira, behin-behinean hondakin arriskutsuak pilatzeko, hala nola olio-poteak, iragazkiak, olioak, margoak eta abar. Horiez gainera, eta bereiz, hondakin ez-arriskutsuak eta inerteak biltzeko berariazko edukiontziak jarri behar dira. Era berean, lanek irauten duten bitartean, sortzen diren hondakinak biltzeko gailu estankoak jarriko dira lanak egiteko eremu osoan (bidoiak, etab.). Motaren arabera bereiziko dira hondakinak, eta, ondoren, aldi baterako biltegiratuko dira aipatutako garbigunean.\n– Araudi hori betetzea errazagoa izan dadin, lanen ondorioz sortutako hondakinak kudeatzeko sistemak prestatu beharko dira. Lan horien arduradunek kudeatuko dituzte sistemok, eta haien ardura izango da beharginek hondakinak behar bezala erabiltzea. Bereziki, erregai eta produktuak biltegiratzearen, makinen mantentze-lanak egitearen edo hondakinak erretzearen ondorioz ez dira inolaz ere efluente kontrolatu gabeak sortuko.\n– Aipatutako araudian ezarritako xedapenen arabera, proiektuaren sustatzaileak proiektuak ukitutako eremuaren prospekzio arkeologikoaren programa bat egin beharko du. Aztarnategi berriak aurkituz gero, ziurtatu beharko da planteatutako proiektuak ez duela horiengan eraginik izango, eta kasu bakoitzean egokienak diren neurri zuzentzaileak ezarri beharko dira, planteatutako proiektuaren ezaugarrien eta aurkitutako aztarnategiaren garrantziaren arabera. Horrela, planteatu ahal izango da, batetik, proiektuan aldaketak egitea, bideragarria izan dadin eta aztarnategia babesteko xedearekin; edo, bestetik, aztarnategian hedadurazko indusketa egitea.\n– Eremu horietan baimendutako edozein jarduera egiteko, aurreko puntuan adierazitako betekizunak bete ostean, horren berri eman beharko zaio Bizkaiko Foru Aldundiko Kultura Sailari, jarduera egiten hasi baino hamabost egun lehenago. Kultura Sailak, egokitzat jotzen badu, jarduera horren kontrol arkeologikoa egin ahal izango du, ziurtatzeko monumentu-multzo horren kultura-balioetan eraginik ez duela.\n– Euskal Kultura Ondareari buruzko uztailaren 3ko 7/1990 Legean ezarritako gainerako xedapenak gorabehera, obrak egiterakoan aztarna arkeologikoren bat egon daitekeela pentsarazten duen zerbait aurkitzen bada, berehala jakinaraziko zaio dagokion foru-organoaren Kultura Zuzendaritza Nagusiari; gero, hark erabakiko du zer neurri ezarri.\n– Sustatzaileak aurkeztutako dokumentazioan proposatutako prebentzio-neurriak garatuko dira, eta, hala badagokio, organo eskudunak ezartzen dituenak.\n– Obra-leku bakoitzean, lurrak mugitzeko lanak bukaturik, jarduerek ukitutako lur-sailaren lehengoratze edafikoa eta geomorfologikoa egingo da, proiektu-sustatzaileak ingurumen-inpaktua ebaluatu bitartean aurkeztutako dokumentazioan aurreikusitakoarekin bat etorriz.\n– Obra kontratatzeko baldintza-agiriak eta aurrekontuek jaso beharko dituzte dokumentazioan aurreikusitako baldintza teknikoak eta aurrekontu-partidak, proposatutako jarduerak behar bezala betetzen direla bermatzeko.\n– Lehengoratze edafikoaren lan horiek iraun bitartean, landare inbaditzaileak –hala nola,\nJardunbide onen sistema bat hartzea.\n– Lanen okupazio-mugak kontrolatzea.\n– Natura-interes handiko landaredi-zonen gaineko eragina kontrolatzea.\n– Ibilguen gaineko eta beren bazterretako landarediaren gaineko eragina kontrolatzea, eta, ondorioz, bisoi europarren habitataren gainekoa ere bai.\n– Ekiditea bai hondakinen isurketak, bai olioen isurketen eta lurren arrastearen ondoriozko lurzoruaren eta uren kutsadura.\n– Proiektuaren eraginpeko biztanleguneetan bizi direnei zarata eta hautsarekin enbarazurik ez eragitea.\nHirugarrena.– Lehenengo puntuan ezarritako baldintzen arabera, eta kontuan izanik sustatzaileak planteatutako neurri babesle eta zuzentzaileek nahiz aurreko puntuan adierazitakoek eta baimen sektorialetan ezartzen diren neurriek ingurumenarekiko kalteak murrizten dituztela, ez da aurreikusten ingurumenean kalte negatibo nabarmenik izango denik. Beraz, ez da beharrezkotzat jotzen ohiko ingurumen-inpaktuaren ebaluazioa egitea Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuari.\nLaugarrena.– Ebazpen honen edukia jakinaraztea Eusko Jaurlaritzako Ekonomiaren Garapen eta Azpiegitura Sailari, proiektuaren sustatzaileari eta Basauri, Galdakao, Etxebarri, Bilbao, Sondika, Erandio, Loiu, Laukiz eta Gatikako Udalei.


Udalatx mendiaren tripan | Faroa\n← Lerro bakarreko izenburuak\nIbarretxerekin berbetan →\nLarunbat goizean Udalatx mendiaren barrunbean sartu nintzen, 300 bat metro barrura, beste hiru lagunekin batera, Kanpanzar Harrobiko nagusiak gonbidatuta. Eztabaida gune beroa, beraz, nahiz eta hor barruan sekulako haize lasterrak ibili, eta hotzak.\nAzken urteotan Kanpanzar Harrobiak sekulako haginkada egin dio Udalatxi, Kanpazar mendatearen aldetik. Hor, baina, baimena du harria ateratzeko beste hamabost urterako. Hori ikusita, harrobikoak hasi dira pentsatzen beste alternatibetan, eta, nazioartean horrelako zer beste kasu dauden aztertuta, proposatu dute, Oviedoko Unibertsitatearen laguntzarekin, Udalatx ustiatzea barrutik, harria ateratzea mendia zulatuta.\nBeren proiektua onartuz gero, hogeita bost bat urtez aterako lukete harria Udalatxen tripatik, horren barruan galeria sistema bat erabilita, beti ere zutabe sendoak utzita, ezer erori ez dadin. Suedian, Italian, eta beste herrialde batzuetan dagoeneko erabiltzen omen da sistema hori, eta ondoren, geratzen diren galeria handi horiek aprobetxatu egiten dira beste jarduera batzuetarako.\nKanpanzar Harrobiak ohartarazi zigun Eusko Jaurlaritzak emandako datuen arabera, Debagoienean bakarrik 15 tona harri behar izaten direla bizilaguneko (Euskal Herrian, 9,7). Izan ere, datozen urteotan Arrasaten bakarrik, autobidea egin behar da, Olandixo tunela, sekulako parkina Garibai etorkidean, eta milatik gora etxebizitza, besteak beste. Alegia, Debagoienak sekulako eskaria duela, beste inon baino handiagoa, harria erabiltzeko.\nUdalatx zulatzearen kontrakoek, berriz, diote proiektu horiek datozen laupabost urteotan egiteko direla, alegia, mendia zulatzen hasi baino urte dezente lehenagokoak. Beraz, proiektu horiek ez liratekeela sartuko orduko harri premietan.\nEdonola ere, Kanpanzar Harrobiaren egitasmoak gizarteratu egin du askotan ikusi nahi ez dugun kontraesana: etxebizitzak, autobideak, bideak, tunelak, parkinak eskatzen ari gara, horiek egiteko harria behar da, baina ez dugu jakin nahi nondik ekarriko den harri hori. Harrobiak berak proposatzen du hemen bertan ateratzea harria, ingurumenari kalte txikiagoa eginda, garraio kostu txikirekin, aprobetxaturik lan horretan duten jakituria eta makineria, lur azpian erabiltzeko, eta lanpostuei eutsita.\nBadakit Kanpanzar Harrobiak enpresa bat dela, eta operazio hortatik dirua egin nahi duela, munduko enpresa guztiek bezala, baina iruditzen zait zintzo eta ausart jokatzen ari dela kontu horretan. Etorkizunari begira jarri da, ziurtatzeko bere jardueraren jarraipena, eta horretarako Oviedoko Unibertsitatearen lankidetza ziurtatu du, asturiarrek gehiago baitakite lur azpian lan egiteko kontuetan. Prest dago, hala ere, beste jarduera batzuetan bilatzeko negozioaren jarraipena, baldin eta agizarteak erabakiz gero beste garapen eredu bat nahi duela, porlan eta asfalto gutxiago erabilita.\nNik eskertzen diot Juan Luis Etxeberriari egin zigun gonbita, eta eskaini zigun denbora hura guztia azaltzeko. Eta iruditzen zait Debagoieneko jendeak ere entzun beharko lituzkeela Montxonek emandako azalpenak, eta ikusi hark erakutsitakoa, eta hortik, ekologistekin eta bertan parte hartu nahi duten guztiekin batera, abiatu eztabaida, zer garapen eredu nahi dugun, zer zerbitzu behar ditugun, izadia non geratzen den horretan guztian, eta Udalatx zulatu edo ez. Iruditzen zait eztabaida zabala izan behar dela, emankorra izango bada.\n12 Responses to Udalatx mendiaren tripan\n2005(e)ko irailaren 19a 17:04\nUrretxutik Azkoitia aldera zoazela ere badago harrobi bat, eta honen zuloa nere harriduraren tamainan haziz doa. Ez dakit harritzen bakarra naizen, baina mendiari jaten ari zaion pusketa ez da nolanahikoa. Nahiko zokoan geratzen dala ta… Horregatik izango da.\nNere ezjakintasunean, mendiari barrua jateari ez diot inolako eragozpenik ikusten. Kontra daudenen iritzia zein dan jakin behar. Zertan kaltetu dezake ingurua, mendi bati tripa hustutzeak?\nZertarako erabiltzen dan harria, hori beste kontu bat da.\n2005(e)ko irailaren 20a 9:50\nNik ere, Joxeren azalpenak irakurrita, proiektua nahiko ondo ikusten dut, hobeto azpitik harria ateratzea, ez da ikusten eta mendia ez da bertan behera jausiko, eta hobeto behar dugun harria bertatik ateratzea (buruaskitasuna edo autosufizientzia); kontua da harrobiko arduradunei ia ez diotela aukerarik eman azalpenak emateko.\nNire burua ekologistatzat daukat, baina ez nator bat inguru honetan daukagun ekologista traszendentalista horiekin; Udalatx mendi sakratua dela, ukiezina, eta enparauak.\nFinean, ekologista traszendentalista horien goreneko helburua Fort California furgoneta erostea baino ez da. Kontradikzioz josita daude.\n2005(e)ko irailaren 20a 10:00\nlapsus bat izan dut: Wolksvagen California esan nahi nuen.\n2005(e)ko irailaren 20a 11:51\nUluen ekuazioaz ari gara? Kontrakoek zarata handia atarako dute: manifak, pankartak, sinadura-bilketak, etab. Aldekoak, ixilik.\nHortan, gizartearen erantzuna: itxuraz, guztiz kontrakoa. Benetakoa ote?\n2005(e)ko irailaren 20a 21:47\nNiri ere atentzioa eman zidan Etxeberriaren jarrerak, bera prest baitago eztabaida baten emaitza onartzeko, baina eztabaida gizartearen garapen eredua. kontuan hartuta, eta ez mugatuta Udalatxen sinbologiara.\n2005(e)ko irailaren 20a 23:56\nri, gogoeta batzuk:\nIxilik daudenak, batzuk alde egongo dira, beste batzuk indiferente, eta beste batzuk kontra, uluak egin zale ez direlako beharbada, edo beren ezadostasuna azaltzeko toki apropos-eraginkorrik aurkitzen ez dutelako.\nHerriari komeni zaizkion erabakiak hartzeko aukera partidu politikoen esku uzten da, lau urtetik behin, baina horrek ez du esan nahi, kontu jakin batzuetan, partiduek herriaren gehiengoaren borondatea errespetatzen dutenik. Makina bat aldiz, guztiz kontrakoa gertatu da.\nBatez ere naturarekin zerikusia duten gaiekin, partiduek eskrupulosoak izan beharko lukete, herriaren iritzia zein dan jakite aldera.\nBestaldetik, uluak egiten dituztenak, ondo dokumentatuta egoten direla esango nuke, eta ulu egiteko motibuekin. Nere irudipena da. Beste kontu bat da uluak errentagarri diren jende gehiagoren atxikimendua lortze aldera.\n2005(e)ko irailaren 21a 0:06\nJotari berriz, ahaztutako bat:\nKontradikzioz beteta danok gaude. Hala ere, justua iruditzen zaiena defendatzen saiatzeak, kontradikzioz beteta egonda ere, euren alde hitzegiten du, ez kontra. Nere ustez.\nEmaidazu neri nahi adina ekologista traszendentalista, Volkswagen California eta guzti, Volkswagen Californiadun ajolagabe koadrila bat baino. Lehenengoei sikiera koloreak atera zeniezaizkieke. Bigarrenei hori ere ez.\n2005(e)ko irailaren 21a 9:27\ndena ezin da utzi “herriaren” esanetara, demagogia oso merkea delako; alderdi politikoen esanetara ere ez, noski; eta are gutxiago, interes ekonomiko haundien esanetara. Oraindik ez dugu asmatu “herriaren” edo gizartearen eritzia neurtzen, eta ziurraski ez dugu asmatuko sekula.\nJon Sarasuaren esaldi batekin bukatuko dut:\n“herriak ez du barkatuko; gizarteak apenas ere ez”.\n2005(e)ko irailaren 23a 9:08\nKasu konkretu honetan, harrobiarena, ezetz borobila irtengo zen erreferendum hipotetiko honetan. Ni, printzipioz, eta gaur egun daukadan informazioarekin, ez nago proeiktu horren kontra, baina ez dakit joango nintzakeen nire aldeko botoa ematera; ez baitaukat inolako interes berezirik proiektu honetan. Aldiz, kontrako indarrek berehala mobilizatuko lirateke kontrako botoak jasotzeko.\nErreferenduma erabiliz, ziur nago Guggenheim edota Kursaal bezalako eraikinak sekula ez zirela eraikiko. Orain ez dakigu zein den euren eritzia, baina Guggenheim-en proiektua aurkeztu zenean, hau ere anatema zen ekologista eta euskal kulturaren defendatzaileentzat.\nErreferenduma ez da panazea.\nEta bai, eszeptikoa naiz.\n2005(e)ko irailaren 23a 10:37\nErreferendumak ez du ziurtatzen noski, erabakien zuzentasuna, edo egokitasuna (gaurko sistimak bai?), baina bai ahalbidetzen du, aldekoen zein kontrakoen ahalegina, bakoitza bere arrazoiak defendatzen, aurretik eta ondoren, eta gizartearen partehartze zuzenagoa. Gizarte paketsuagoa izango genukeela, nik ez daukat inolako zalantzarik.\nGugghenheim-arena adibide bat da. (kontra zeudenek salatzen zituzten kultura hutsuneak betetzen lagundu al du museo honek?) Adibideak bilatzen hasita, uste det makina bat ere aurkituko dituzula, beste aldekoak. Sufrimentu asko eragindako hamaika adibide. Hala ere, errentagarritasunari kasu eginez, zuk erabilitako zakutik, horra nere adibidea: Urola trena. Kendu zuten, eta orain danak penatan, kentzearen alde zeudenak barne. Turistikoki Urola garaiarentzako izugarria izango zana, baina…\n2005(e)ko irailaren 23a 11:04\nBai, kasu askotan erreferenduma izan daiteke soluzioa; baina, oro har, masa soziala oso kontserbadorea izaten da eta aldaketari eta berrikuntzari beldurra dio.\nBeti beharko da elite bat (gaur egun, klase politikoa ezin da izan, inondik inora, elite hori; non dago, beraz, elite hori?) gauzak beste modu batean ikusten duena, eta berrikuntzak sustatzen dituena. Beharbada, eskumakoa izan daiteke planteamendu hau (eta zer?), baina uste dut dena ezin dela herriaren eskuetan utzi.\n2005(e)ko irailaren 23a 15:08\nEgitasmo bat plazaratu, eta inor kontra ez badago, ez du zentzurik kontsulta egiteak jakina. Kontua da tartean tartean sortzen direla, kontrario asko dituzten batzuk, egitasmo hoien komenigarritasuna zalantzan jartzera eramaten gaituztenak. Kasu hoietan litzateke logikoa informazio zehatza ematea, eta gizarteari kontsulta.\nKontserbadoreak gerala? Ez genukeela aurrera egingo? Baliteke. Ikasi egingo genuke ordea. Eta gizartea batuago egongo litzateke, konprometituago, motibatuago. Orain dana da goian dagoenari errua botatzea, gauzak penagarri ikusita ere isiltzea, utzikeria, eszeptizismoa, asperdura, esperantzarik eza.\nEta eskerrak, ekonomikoki eroso gabiltzan (ikusi egin behar, batzuk dioten bezela, gauzak okertzen hasten badira).


EiTB, edo nola egin erridikuloa Sustatu.eus - Teknologia albisteak\nEiTB, edo nola egin erridikuloa\n2006-03-20 : 10:03\nEiTB nazioarte mailan gaizki geratzea ez da ona, baina bere ikusentzule propioen aurrean, oraindik okerragoa da. Ikusi bestela www.jumptv.com helbidean aurkitutakoa\nDuela egun batzuk EiTB JumpTV.com webgunearekin hitzarmen bat sinatu zuen. Honen bidez, JumpTV-k EiTBko Canal Vasco, ETBsat, Euskadi Irratia, Radio Euskadi, Euskadi Gaztea, Radio VItoria eta EiTBirratia eskainiko ditu bere webgunean.\nKontua da, webgune honetan irrati edo telebista kanal bakoitzak azalpen-testu bat duela: zein telebista den, helburuak, edukinak... Ba EiTBk, nola ez, euskaraz eta gaztelanieraz eskaintzen du testua. Beno, euskaraz edo antzeko zerbaitetan. Lotsagarria oraindik ere horrelako itzulpen eskasak irakurri beharra.\n2006-03-20 : 10:40\nHauxe da, literalki, orri horretan euskaraz azaltzen dena:\nEITB,euskal kanala da, eta bertan bi mila langileek, lana egiten dute.\nTalde onek,ameriketar hispano-hizkuntzarentzat pentsatuta dago.\nEuskerazko interbentzioak,espainolaz itzulita edo azpimarratua daude.\nOrokorki programazioa milaka gendeari orientatuta dago.Programazioa hiru atal dute:berriak,kirolak, ozio eta kultura.\nMunduko kapital garrantsitzuenak delegazioa eta korresponsalak finkatuta dauzka eta kazetari bereziak, munduko lurralde arrizkutsuenak.\nEgunero hiru berriak ematen dituzte,bat ameriketan dauden audientziaz,bereziki pentsatuta,mahi-inguruak eta elkarrizketak osatuta.\nKirol programazioa oso haundia da:futbola, basket, euskal pilota, txirrindulariak, eskubaloia, mendiak, estropadak, herri-kirolak.\nEitbek, garrantzi haundia ematen die ozio eta kulturari,(erreportaiak, bidaiak, herriko-kultura, eta abar).\n2006-03-20 : 12:09\n> EiTB nazioarte mailan gaizki geratzea ez da ona, baina bere ikusentzule propioen aurrean, oraindik okerragoa da. Ikusi bestela www.jumptv.com helbidean aurkitutakoa\n> Hauxe da, literalki, orri horretan euskaraz azaltzen dena:\n> EITB,euskal kanala da, eta bertan bi mila langileek, lana egiten dute.\n> Talde onek,ameriketar hispano-hizkuntzarentzat pentsatuta dago.\n> Euskerazko interbentzioak,espainolaz itzulita edo azpimarratua daude.\n> Orokorki programazioa milaka gendeari orientatuta dago.Programazioa hiru atal dute:berriak,kirolak, ozio eta kultura.\n> Munduko kapital garrantsitzuenak delegazioa eta korresponsalak finkatuta dauzka eta kazetari bereziak, munduko lurralde arrizkutsuenak.\n> Egunero hiru berriak ematen dituzte,bat ameriketan dauden audientziaz,bereziki pentsatuta,mahi-inguruak eta elkarrizketak osatuta.\n> Kirol programazioa oso haundia da:futbola, basket, euskal pilota, txirrindulariak, eskubaloia, mendiak, estropadak, herri-kirolak.\n> Eitbek, garrantzi haundia ematen die ozio eta kulturari,(erreportaiak, bidaiak, herriko-kultura, eta abar).\nEz dago aitzakiarik. Triste-tristea!\n2006-03-20 : 12:59\n2 urte barru irratiko programa zaharrak entzuteko aukera emango digute, eta azken berrikuntza balitz bezala aurkeztuko digute.\nNik, beti bezala, inbidiaz begiratzen diet katalanei (www.catradio.com).\n2006-03-20 : 14:49\n> Nik, beti bezala, inbidiaz begiratzen diet katalanei (www.catradio.com).\nKatalanei begiratzea ondo dago, baina hemen ere baditugu adibide on batzuk.\nBilbo Hiria irratiko irratsaioak entzungai dituzu, on line. Zuzenean Internetez entzuteaz gain, biharamunean eta nahi duzunean entzungo dituzu orain. bilbohiria.com\nKatalunia eredugarria da Interneti dagokionez. Baina, Euskal Herrian eredu autogestionatu eta herritar asko ditugu.\nEraikitzea da kontua, botere publikoari eskatzen egon barik.\n2006-03-20 : 17:50\nAluzinantea da testua.\nEz dakit lotsa, amorrua edo etsipena sentitu, baina edozein kasutan harrituta utzi nau.\nNire gogokoena: "Programazioa hiru atal dute:berriak,kirolak, ozio eta kultura" 2 gramatika akats, ortografiako bat eta aritmetikako hankasartzea 9 hitzetan! Superaezina!! ;)\n2006-03-20 : 20:49\nMac batekin nabil eta Firefox-en hobespenetan euskara, gaztelania eta ingelesa dauzkat jarrita, hurrenkera horretan. Agian horregatik gaztelaniaz erakutsi dit webgunea. Espainia barruan eta piperpotoak ondoan dituela ageri dira ETB eta Canal Vasco. Oraindik ez dut euskarazko testua aurkitu eta momentuz ezin izan dut ezer ikusi, ez baitaukat Windows Media player instalatuta. Piperpotoei kanal horiek nagusiki ETB2eko edukiak emititzen dutela gehituta nahiko negargarria da, baina sasieuskara edo antieuskara hori gehitzea azken sastakada ematea da. Txarrena da ezin dutela esan testua egiteko itzulpen automatikoko sistema bat erabili dutenik!\nKatalanak aipatu ditu Unaik eta Patxik egokiro Bilbo Hiria irratiaren adibidearekin erantzun dio. Izan ere, irratia kartara, podcasta eta bloga biltzen dituen irrati eredu berritzailea da, lau hogerlekorekin eta atzerriko inorekin auskalo ze kontratu egin barik egun sarean egin daitekeenaren adibide duina da bilbohiria.com irratia.\n2006-03-21 : 09:28\n> Tokiko telebista euskaldun duinak ea noizko! Beharbada hortik etorriko da ETB ere esnatzea, monopolioak ez baitira sanoak, bistan da...\nPortzierto, Eusko Legebiltzarrean izan da gorabeherarik egunotan auzi hori dela eta. Sustatuko kazetariek baduzue horri buruzko informazio zehatzik?\n2006-03-24 : 10:56\nEmaten du hankasartze ederra egin zutela ETBkoek, baina zuek jarritako loturan (http://www.jumptv.com/channels/canalvasco/overview.ch2?extra_language=vasc&language=spanish&sessionCode=&ref=)sartu naiz eta testua ondo dagoela ematen du.\nPentsatzen dut zuek akatsak ikusi eta gero aldatuko zutela.\nAuskalo zergatik gertatzen zaizkien -edo diren- halakoak, baina zuzendu dute. Hori ere esan beharko da hemen ezta?\nSustatun irakurri eta gero aldatuko ote zuten?!...\n(Bestalde, Sustatuko atzoko irudiaren azpiko esaldia ezin esan zuzenegia denik "Bideoak blogean ikus daiteke ETAren sueteneko bideoa")...\n2006-03-24 : 11:45\n> Auskalo zergatik gertatzen zaizkien -edo diren- halakoak, baina zuzendu dute. Hori ere esan beharko da hemen ezta?\nZuk esan duzu, eta eskertzen dizugu. Sustaturen muina hemen idazten duzuenon aportazioak dira. Eskerrik asko.


IRASTORTZA GARMENDIA,Tere "Garena garela" ARGIA 2001-10-7, 1824 Zenb. Ikasle batek rabinoari galdera asko egiten omen zizkion, eta rabinoak ez omen zion erantzun ere egiten, isiltasunarekin ez bazen. Orduan, ikasleak, modu horretan inongo aurrerabiderik ematen ez ziolakoan, esan omen zion ez zeukala zertan bere ikasle izanik, ezeri erantzuten ez zionez.\nIrastortza Garmendia, Tere "Gaur ez zaizkidan ateratzen" Mugalari GARA . Gaur ez zaizkidan hitzak ateratzen, esan didan, eta nik isilik egoten ikasi nahi ninake, eta ateratzen ez diren hitz horiek entzuten ikasi. Adi jarri naun eta salatik telebistako kalaka zatorren. Eta nik, burrunba horren gainean joaten utzi nahi dinat nire hitz egiteko joera gogaikarri hau . Gaur ez zaizkidan hitzak ateratzen, hik esana gogoratzen dinat. Su bat masailetara.\nIRASTORTZA GARMENDIA,Tere "Harri Garmendia: "Onena Bat Bakarrik Izan Daiteke"" ARGIA 1983-9-18 , 985 Zenb. Harri Garmendia 17 urteko igerilari ezaguna da. Telebista dela irratia, egunkariak edo aldizkariak direla bere izena kirol munduan nahiko aldarrikatua izan da. Gu ere okasioari uko egin gabe elkarrizketa egitera gerturatu ginen eta hainbeste sari irabazi dituen kirolari gazte honekin hitzegitea guztiz interesgarri gertatu zitzaigun.\nIrastortza Garmendia, Tere "Hiru lagun mahai batean " Mugalari GARA, 2010-01-13 Lagun batzuekin bazkaltzea egokitu zitzaidan eta, lehen platerean, gure herri hauetako batean egin behar dituzten obra eta ekipamenduen gaia atera zen: ez dakit nolako ikus-entzunezko baliabidez eta honelako eta halako neurriko tranpalaz aritu zen bat … Eta beno, diru-kontuen xehetasun batzuetara iritsi ginenean, ura hartu eta edan beharrean gertatu nintzen , batura kontrako eztarrira joan ez zekidan .\nHitzaren tokia Mugalari GARA, 2010-3-5, 57 or.Toki bat behar du gizakiak eguzkiaren azpian. Bertan kokatu ahala garatu ahal izango da edota bertan geratu ezinda deserrotuko. Baita ibilian eta joan-etorrian bizi direnak ere. Hauek ere badute, funtsean, sorterri, sortalde eta sartalderik.\nHurrengo zutabearen txanda\nIrastortza Garmendia,Tere "Hurrengo zutabearen txanda" mugalari GARA , aspaldian, inpentsan bezala etortzen zaidan. Esan nahi dinat, aldez aurretik zertaz idatzi pentsatzen jartzeko denbora bera ere eskuetatik joana gertatu balitzait bezala.\nIpuin antxeko gertaerak\nIratortza Garmendia, Tere " Ipuin antxeko gertaerak" Mugalari GARA . Denborak egin egiten duela bere lana. Yon Etxaide Itharterek Purra!Purra!1ean berrargitartutako ipuinak irakurtzen hasi aurretik, 1987an egindako hitzaurre-azalpenak irakurtzeari ekin nion, aurrena. Nola 1953an liburuaren aurren zatia argitara eman zuen “ ederki kostata gero, zentsura frankistarekin nirebiziko borroka eginda, alajaina!”.\nIRASTORTZA,Tere" Izateko sortu" 1. Jaiotzaz eta amatasunaz 1.1. Jaiotze urtea eta lekua. Lehen oroitzapenak Zaldibin jaio nintzela 1961ean. Neuk ere ez dut gogoan, eta ez dut gogoratzen jaioera, nahiz behin edo, eta ez aspaldi, osteopataren eskutan nire burua lagata neukala, lepo-gainean sentitu nuen, buruaren jiratzen-leun bateko instante batean, noizbait-noizbait, estuera batetik irten eta zerbaitek, argitasun batek nire begiei aurre hartua ziela. Segundu laurden horretan, lipar horretantxe, zerbaiten zantzu bat sentitu nuen eta oso lasaigarria gainera, zeren eta beste batzuetan, begiak zabaldu eta sabairen zuritasunak itsutu eta nigargurea eragin izan baitit.\nIRASTORTZA,Tere"Eskolako oharrak: Euskal itzulpenaren norabide eta noragabeak" Galeusca 2002 Eskolako oharrak: Euskal itzulpenaren norabide eta noragabeak Tere Irastortza Komunikazioak beti behar du HARTZAILE eta ESATARI bat, MEZU batekin batera. Hala erakutsi zaigu, aspaldion. Badakigu, jakin, eskema horrek aldagarri anitz eskaintzen duela: batzuetan mezuaren deskonposaezina eta ulertezina berak bihurtzen baitira mezu, eta beste batzuetan, igorle-mezuek hartzailearen deuseztapena eskatzen baitute.\nIRASTORTZA,Tere"La caracterización de la mujer a través de su descripción física en cuatro cancioneros del siglo XV"\nIRASTORTZA GARMENDIA Tere "Irteera, atzean" ARGIA 2005-5-29 , 1994 Zenb. Leizezulo horretatik atzeraka irten behar dela. Horixe esan zidan semeak, Beasaingo festak direla eta Mariren, Murumendiko Damaren zuloaz. Diotenarengatik, bertararazteko zapi eder edo bitxi zoragarriren bat eskainia izango du Txindokiko Damak.\nIRASTORTZA GARMENDIA,Tere "Izapidean" ARGIA 1999-1-31, 1701 Zenb. Izan ala ez izan, omen duk, seme, Shakespearek aditzera emandako dilemarik handiena, heroeak bere bakartatean hausnartutakoa. Heroeak, oraindik ez dakik, indarra bere baitatik bakarrik ateratzen duten gizaki horiek izaten dituk.\nIzardiak eta mama gozoak\nIrastortza Garmendia,Tere "Izardiak eta mama gozoak" Mugalari GARA . Bero egiten du. Izarditan dago lurra : belarrak, hostoak. Gu izarditan gaude. Izerditan da izadia gure inguruan, eta iruditzen zait, jarri ezkero, izadiaren izerdiak baduela koplarik! Baina , gauza da, gero, izardia! Ez dut askotan aipatua ikusi, nola eta ezten behinola ezarritako madarikapen biblikoan : gure kopetako izerdiarekin irabaziko genuen bizimoduaz.\nJainkoa hil da eta gu gaixo gaude, hala ere\nIRASTORTZA GARMENDIA,Tere " Jainkoa hil da eta gu gaixo gaude, hala ere" ARGIA 2001-2-11, 1795 Zenb. Jainkoaren heriotza aldarrikatu zuen XIX. mendeak.


Martxoaren 18ra arteko epea dago Deba 100 hitzetan literatur lehiaketan parte hartzeko — Debako udala\nMartxoaren 18ra arteko epea dago Deba 100 hitzetan literatur lehiaketan parte hartzeko\nCardenas fundazioak eta Debako Udalak antolatzen duten Deba 100 hitzetan literatur lehiaketaren 6. edizioa egingo da aurten. Euskarazko eta gaztelaniazko modalitateak egongo dira. Lanak martxoaren 18a baino lehen entregatu behar dira Debako turismo bulegoan.\nHala nahi duen edonork har dezake parte.\nBi modalitate egongo dira: euskarazkoa eta gaztelaniazkoa.\n350 eurotako bi sari egongo dira hizkuntza bakoitzeko. Bata 350 eurokoa debar onenari (Deban erroldatuta); eta bestea 350 eurokoa, guztien artean, onenari.\nLanak paperean edo digitalean aurkeztu ahal izango dira. Gutun-azal handi baten kanpoko aldean pseudonimoa idatzi; eta barruan, idazlanaz gain, beste gutun-azal bat sartu beharko da honako datuekin: izen-abizenak, helbidea, adina eta telefonoa; baita helbide elektronikoa ere, izanez gero.\nLanak turismo bulegoan aurkeztu beharko dira 2021eko martxoaren 18a (14:00) baino lehen.\nEpaimahaia kultura saileko teknikariek aukeratutako pertsonek osatuko dute, eta haren erabakia apelaezina izango da.\nLan guztiak antolatzaileen eskuetan geratuko dira, Udalaren eta Cardenas Fundazioaren eskuetan. Gainera, lanen erreprodukzio eta hedapen eskubideak ere izango dituzte.


Ijito-beso - Wikipedia, entziklopedia askea.\nIjito-besoa zilindro itxuraz kiribildua dagoen eta krema, esne-gain edo marmeladaz beteriko gozopil bat da. Hego Euskal Herria eta Espainian 'ijito-besoa' izena jasotzen du, Ipar Euskal Herria eta Frantzian aldiz, 'opil-kiribildua' (gâteau roulé).\nBeste hainbat herrialdeetako jakia ere bada: Estatu Batuak (swiss roll edo chocolate log), Erresuma Batua (swiss roll edo roulade), Finlandia (kääretorttu), Hungaria (ekváros tekercs edo piskóta tekercs), Suedia (rulltårta), Suitza (biscuitrolle, roulade edo gâteau roulé), bai eta Hego Amerika eta Asiako herrialdeko ugaritan ere.\nMultimedia: Swiss rolls\nAzken aldaketa 16 uztaila 2020(e)an, 18:34(e)tan\nOrriaren azken aldaketa: 16 uztaila 2020, 18:34.


Irungo EH Bildu: “Bidasoa KM 0 eskualdea eraikitzeko konpromisoa hartzen dugu” | Angula Berria\nHasiera » Irungo EH Bildu: “Bidasoa KM 0 eskualdea eraikitzeko konpromisoa hartzen dugu”\nIrungo EH Bildu: “Bidasoa KM 0 eskualdea eraikitzeko konpromisoa hartzen dugu”\nZKA argitaratua 16 / Mai / 2019\nJokin Melida eta Joxe Cayetano Diezek azaldu dutenez, Olaberria bailaran hasiko da proiektuaren sorrera.\nIrungo EH Bilduko Jokin Melida alkategaiak eta Joxe Cayetano Diez zinegotzi eta zerrendakideak (laugarrena da zerrendan) prentsaurrekoa eman dute Olaberria bailarako San Narciso jauregiaren ondoan.\nBertan, Melidak eta Diezek gogorarazi dute lehenengo sektorea dela Irungo ekonomian dagoen sektorerik abandonatuena. Datu zehatza eman dute ere: “azken 20 urteotan, sektore honetan aritzen diren irundarren kopurua erdira jaitsi da.” Irungo EH Bilduko ordezkariek argi dute lehengo sektoreak “potentzialitate handiak” dituela, baina horretarako “proposamen imajinatibo eta berritzaileak behar” direla esan dute. Eta adierazi dutenez, “Irungo EH Bilduk baditu proposamen horiek”.\nProposamen horietako baten berri eman du Diezek: “Bidasoa KM 0 eraikitzeko konpromisoa hartzen dugu”. Olaberria bailaran hasiko da proiektuaren sorrera, zehaztu duenez. “Proiektu honen helburua oso zehatza da: Bertako ekoizpena sustatzea eta bertan kontsumitzeko kate ekonomikoak artikulatzea”.\nIrungo EH Bilduk aurkeztutako proposamenean Bidasoa Biziriak garapen agentziak paper garrantzitsua jokatuko ldu, Diezek adierazi duenez: “Berari dagokio ekoizleen arteko lankidetza bideratzea, ager daitezkeen ekoizle berriei bidea erraztea, Irungo jantoki publikoak, sukaldeak, banatzaileak edota komertzioak ekoizleekin harremanetan jartzea eta salmentarako estrategiak eta proposamenak ahalbideratzea, eta irundarrak produktu hauen onuraz sentsibilizatzea “\nIzan ere, Diezen arabera, proiektuak onura handiak ekarriko ditu: “Irundarrok elikagai sanoak, garaikoak eta bertakoak eskuratzeko aukera izango dugu, ohitura osasuntsuak sustatuko ditugu, merkataritza-harremanak justuagoak bermatuko ditugu eta lehenengo sektorean lanpostu duinak sortuko dira”\nAzkenik, Diezek eta Melidak EH Bilduk azken urteotan Olaberriaren bailararen inguruan egiten ari den “lan serio eta sakonaren” baitan kokatu dute Bidasoa KM 0 eraikitzeko proposamena.


■ Erregistro elektronikoa\nErregistro elektronikoa eta erregistroen kontsulta\nBakQ erabiliz gero eta tramitatzeko soilik, txartel birtuala deituriko Izenpeko softwarea instalaturik izan behar duzu (Windows sistema eragilerako dago soilik). Herritar karpetarako ez da software hau behar BakQ erabiliz ere.\nErregistro elektronikoan eskaera bat aurkezteko pausuak:\nAukera ezazu izapidetzea.\nBete ezazu inprimakia eta beharrezkoa bada, PDF euskarriko agiriak erantsi.\nOHARRA: PDF fitxategiak tamaina desberdineko orriak baditu, lehen orria A3 tamainakoa izan beharko da.\nSina ezazu elektronikoki inprimakia\nErregistroak PDF euskarriko inprimaki bat bueltatuko dizu eta bertan erregistro zenbakia, data eta ordua eta egiaztatzeko eta berreskuratzeko beharko duzun egiaztatze-kodea jasoko dituzu.\nGorde edo inprima ezazu erregistro zigilua duen orria, egindako eragiketaren ziurtagiri moduan balioko dizu eta.\nKontuan izan beharko duzu erregistroaren zigiludun orria ez jasotzeak, edo transmisioan errore edo hutsen bat egon dela adierazten duen mezua jasotzeak hartzerik ez dela egon esan nahiko duela eta beste une batean aurkeztu beharko dela edo beste bide batzuk erabilita.\nEransten diren agiriek ezingo dute izan 10MBetik gorakoak.\nEskabidea aurkeztu, eredu orokorra baliatuz.\nErregistroko sarrera eta irteerak -erregistro-idazpenak- kontsultatu\nErregistroko zure sarrera eta irteera guztiak kontsultatzeko aukera ere emango dizu. Horretarako ere ziurtagiri digitala balia dezakezu.\nErregistro-idazpenak kontsultatzera sartu.\n2016. urtetik aurrera Udalari zuzendutako eskabideen sarrera-irteera idazpenak kontsultatu ahal izango dituzu erregistroan, bai online egindakoak, bai aurrez aurre egindakoak.\nUrriaren 1eko Administrazio Publikoen Administrazio Prozedura Erkidearen 39/2015 Legea.\nEmaten ari zaren xehetasunak erakunde honek dituen datu pertsonalen fitxategi automatizatuetan sartuko direla jakinarazten dizu Legazpiko Udalak, Datu Pertsonalak Babesteari buruzko 15/1999 Lege Organikoa, abenduaren 13koa, betetze aldera. Udal kudeaketak bere eskumenen alorrean dituen zereginak ahalbidetzea da fitxategi horien helburua.\nHorren gaineko eskubideez baliatu nahi izanez gero -norberaren datuak ikusi, aldatu, ezeztatu edo kontra agertu Herritarren Arreta Bulegora jo beharko duzu.


Halloween, euskal festa? — AZpiTituluak.eus\nHalloween, euskal festa? https://azpitituluak.eus/albisteak/1303249011 https://azpitituluak.eus/@@site-logo/logo.png\nvia Ahotsak.eus — 2016/10/31 10:19:00 GMT+1\nGutako askorentzat Halloween festa arrotza da, azkenaldian Estatu Batuetatik telebistaren bitartez gugana iritsia. Hala da izenari dagokionez ("Halloween"), baina ez horrenbeste jaiaren izaerari dagokionez.\nGure nagusienei galdetuz gero, garbi esango digute ezetz, duela 40-60 urtera arte oso ohitura zabaldua zela Euskal Herriko eskualderik gehienetan (edo guztietan) pelikula amerikarrek bistaratzen duten hori: kalabazak hustu, kandelak sartu barruan, auzokideak izutu, mamu-jantzi,...\nAhotsak proiektutik 2013an argitaratu genuen goiko bideoa, ordura arte herririk herri jasotako lekukotasunen bildumarekin. Aurtengoan berrikuntza txiki bat ere erantsi diogu: azpitituluak. Eta ekarpen hori webgune honetan ere utziko dugu, euskarazko, gaztelaniazko eta ingelesezko azpidatziak gehiturik (ea aukera gehiagorekin animatzen den inor).\nAzpitituluak Euskaraz. Kontaktua.\nEdukia: boluntarioen ekarpenak, Open Data Euskadi, Filmazpit. Diru-laguntza: Gipuzkoako Foru Aldundia. Kudeaketa: CodeSyntax (2018tik).


Zergatik? - - Maxixatzen.eus\nYolanda Larrañaga Arrieta 2021-03-10 08:41\nYolanda Larrañagak otsaileko Maxixatzen aldizkarirako idatzitako iritzi artikulua: 'Zergatik?'.\nZergatik begiratzen didazu gaizki?\nMunduaren erdiak ez dio egoki begiratzen beste erdiari. Milaka arrazoirengatik, noski. Batzuetan, ideologia politiko desberdina edukitzea nahikoa da; beste batzuetan, joera sexual desberdina duelako, beste hizkuntza, erlijio edo kultura bat duelako... Ingurura begiratuta, milaka adibide aurkitu ditzakezue segur aski. Guztiok gurea dela onena uste ohi dugu, desberdin pentsatzen edo sentitzen duen hori dagoela oker; ni naizela egoki pentsatzen eta jokatzen duena, nirea dela arrazoi osoa eta horregatik eskubidea dudala bestea mespretxatzeko, gutxiesteko.\nBaina... beti ni ote naiz arrazoia duena? Pentsatzen eta sentitzen dudan bezala sentitu behar du munduaren beste erdiak errespetatua sentitzeko? Ez ote dira libreak ideologia, sexu aukera, hizkuntza...?\nInoiz ez zarete penatuta geratu norbaiten errespetua ez duzuelako jaso, ez zaretelako ongi etorriak izan talde desberdin batean edo gaizki begiratu dizutelako? Une batez, gure barrenera begiratzea nahiko nuke. Kalte edo goibeltasun hori ez badugu jaso nahi, ez dezatela besteek ere jaso. Errespetuarekin eta ongi nahiarekin, mundu zoriontsuago bat lor dezakegulako. Elkarrekin borrokatu beharrean, elkar ulertu gaitezen.


IES IZARRAITZ LANBIDE HEZIKETA BHI – Sensibilización – 14/15 – Ekingune\nIES IZARRAITZ LANBIDE HEZIKETA BHI - Sensibilización - 14/15\nHorrela 2014-2015 ikasturteko Planean eta helburuen artean, 2.- IKASKUNTZA-IRAKASKUNTZA prozesuan barnean dago, 2-3 Heziketaren metodologia: Ikasleen jarrera ekintzailea bultzatzeko estrategiak aztertu, eta horren barruan URRATSBAT PROGRAMA landuko da etapa desberdinetan:\n1.- Autoenplegu eta ekintzailetasuna buruzko sentsibilizazio jardunaldiak. 2.- URRATSBAT programan sartuta dauden, eta sar daitezken enpresa proiektuei laguntza eskaini. 3.- EKINTZAILE eguna antolatu. 4.- EKINGUNE plataforma eguneratuta izan. 5.- Dinamizatzaile bilerak, formazioa, beste batzuk, ....................\nNº total de asistentes: 291\n"Plan de Ruido" egingo diren ekintzak: 1 - Gelaz gelako(arautua - ez arautua) azalpenak URRATSBAT-en nondik norakoak azalduko zaie. Hasierako eta enplegurako formakuntzako talde desberdinetan egingo da azalpena(1/2 - 1 ordu). - 2014-09-26 EM2ko 14 ikasleei URRATSBAT Programaren xehetasunak azaldu - 2014-10-17 EE2ko 6 ikasleei " " " " - 2014-10-17 ADM2ko 17 ikaslei " " " " 2 - Komunikazio jarduerak: MIBU bileran URRATSBAT programaren xehetasunak eta faseak azalduko dira. Postaz(ikasle ohi arautua - ez arautua), aldizkarietan ( Hitza, Noticias de Gipuzkoa, DV), Ikastetxeko WEB orrian, ................ Idatziak bidali dira ikastetxeko ikasle ohiei, URRATSBAT programaren xehetasunak eta faseak adieraziz. 2104-10-21an, 225 idatzi bidali bidali zaie azken bi urtetan ez arautauan pasa diren ikasleei(Hobetuz-Lanbide). Bertan URRATSBATen azalpenak ematen zaizkie eta ze fase dituen. Ikastetxean URRATSBAT programa martxan dagoela kanpaina egin da. Egunkarietan eta web orrian argitaratu dugu azaroaren 7an egingo den Sentsibilizazio Jardunaldia eta ikatetxean kartelak ipini dira. 3 - Sentsibilizazio hitzaldia, azaroak 7an, 9:30tatik 13:30tara, GRUPO INTEGRArekin (4 ordu). Hitzaldian ikaslek parte hartuko dute( arautukoak eta ikasle ohiak). Jardunaldia ospatu zen eta bertan _33_ ikaslek eta kanpoko pertsonak parte hartu zuten. 4 - Taldeekin jardunak: - Hitzaldiaren balorazioa. - Kurtsoari buruzko xehetasunak. Sentsibilizaio ekitaldia egin ondoren ikasleekin egon eta lau ikasle prest zeuden 16 orduko ikastaroa egiteko. Baina aurtengo baldintzak berriak direnez, Tknikak ez ditu antolatu behar ez 16 orduko ikastaroa, ez 30 orduko ikastaroa eta ezta tutorizazioa ere, eta ikastetxeak eskatu dugunak ikastaroa antolatzeko(ikastetxe berak ordainduta ikasle kopuru arabera) gutxi garenez, ikasleei adierazi diegu interesatuta jarraitzen badute bailarako erakundeekin kontaktuan jarriko garela beraien ideakin aurrera egiteko. Aztertuko dutela adierazi dute. 5 - IKASENPRESA proiektua aurrera doa batxilergo talde batekin (enpresa kudeaketa duten taldearekin). Urte guztirako plangintza bat dute kronograma batekin lantzen ari direna. 6- IKASTEN, ikastetxeko aldizkarian Urratsbat Programaren artikulua argazkiekin argitaratuko da.\nNúmero de asistentes: 291


SUPER AMARAREN PRIBATUTASUN POLITIKA\nPribatutasun-politika hau UVESCOri aplikatuko zaio, Lege-oharraren arabera Atari honen titularra eta legezko arduraduna den aldetik. UVESCOk, Datu Pertsonalen Babeserako Europako 2016/679 Erregelamenduak ezartzen dituen legezko exijentziak betetze aldera, aitortzen du datu pertsonalen tratamenduaren arduraduna dela –euskarri informatikoan zein agiri-euskarrian–, eta datuok tratamenduarekin lotuta aldez aurretik identifikatu dituen arriskuen arabera eta arauak betez tratatzeko konpromisoa hartzen du. Atari hau bisitatze hutsagatik ez da datu pertsonalen tratamendurik egingo, ez baita modu automatikoan erregistratuta gelditzen Erabiltzailea identifikatzen duen izaera pertsonaleko daturik. Hauexek dira datu pertsonalen tratamendua eragiten duten Atariaren zerbitzuak:\nErabiltzaileak bermatzen du egiazkoak, zehatzak eta benetakoak direla komunikatzen dituen datu guztiak, eta emandako informazioa eguneratuta mantendu beharko du; horrela, UVESCOren aurrean, bere gain hartzen du informazio faltsua edo zehatza ez dena edo aurrez adierazitako baldintzak betetzen ez dituena ematearen ondoriozko edozein erantzukizun, bai eta inguruabar horrek konpainia honi edo beste batzuei eragin diezazkieketen kalteena ere.\nUVESCOk Erabiltzaileari jakinarazten dio Atarian eskaintzen diren zerbitzu jakin batzuk eskuratzeko mugak egon daitezkeela, eta horiek erabiltzeko beharrezkoa izango dela aldez aurretik alta-galdetegiak edo antzerakoak betetzea, zeintzuetan datu pertsonalak sartzea eskatzen den; horiek tratatzeko araubideak ere Pribatutasun-politika hau bete beharko du eta zilegitasuna galdetegiaren bidalketan espresuki emandako onarpenean oinarrituta egongo da. Era berean, baliteke aipatutako zerbitzu mugatuetara sartzeko aldez aurretik esleitutako gakoak erabili behar izatea; nolanahi ere, Erabiltzailearen ardura izango da erabat gako horiek zaintzea, eta dagokion arduraz jokatu beharko du gako horiek galtzen baditu edo lapurtzen badizkiote.\nDatu pertsonalak behar bezala kudeatzea bermatzeko, tratamendu-prozesuetan esku hartzen duten UVESCOko langile guztiek ezagutzen dituzte erakundean ezarritako datuen babeserako politikak; era horretan, ziurtatuta dago datu pertsonalen konfidentzialtasuna, osotasuna, eskuragarritasuna eta erresilientzia, bai eta, gorabeheraren bat gertatzekotan, horiek eraginkortasunez eta lehenbailehen lehengoratzeko edo berreskuratzeko gaitasuna ere.\n1. Zure datu pertsonalen tratamenduaren helburua eta iraupena\nUVESCOk Erabiltzaileari bere datu pertsonalak eskatzen dizkion bakoitzean, berariaz jakinaraziko dio –datuak biltzerako unean– zein den baimentzen ari den tratamenduaren helburua. Oro har, mugagabea izango da datu pertsonalen tratamenduaren iraupena, datuak biltzerako unean UVESCOk berariaz aurkakoa adierazten ez badu edo Erabiltzailea datuak ezabatzeko eskubideaz baliatzen ez bada; une horretan datu pertsonal guztiak ezabatuko ditugu, legez denbora-aldi jakin batean gorde beharrekoak izan ezik.\n2. Zure datuak tratatzeko legitimazioa\nDatu pertsonalak tratatzeko legitimazioa ematen digun legezko oinarria da Erabiltzaileak datu pertsonalen tratamendua sortzen duten Atariaren zerbitzu bakoitzean ematen duen berariazko baimena. UVESCOk beti jakinaraziko du argi eta modu errazean zein den berariazko baimenaren xede den tratamenduaren helburua; Erabiltzaileak berariazko baimena ematen ez badu, UVESCOk ezin izango du eskatu zaion zerbitzua eman.\n3. Zure datu pertsonalen hartzaileak\nUVESCOk, legezko berariazko obligaziorik izan ezean, ez dizkio beste inori Erabiltzailearen datu pertsonalak emango, ondorengo hiru kasuetan izan ezik:\nLegezko berariazko obligazioa.\nUVESCO taldeko enpresei komunikatuko dizkie datuak, Erabiltzaileak berariaz baimendutako tratamenduaren helburua betetzeko asmoz. Hauexek dira taldeko enpresa horiek:\nALPA, ALIMENTOS FRESCOS, S.L. B20046090\nANTIGUO AMARA, S.L. B20789384\nBANIMER 2.007, S.A. A20950044\nCOLONIALES BARBED, S.A. A48021232\nDISTRIBUCIÓN SUPERMERCADOS, S.L. B20099586\nHIPER COSTA ESMERALDA, S.L. B75211334\nOÑADIS, S.L. B20149167\nSUPER BEHOBIA, S.L. B20161444\nSUPERMERCADOS ERCORECA, S.A. A48092985\nUNIALCO, S.L. B20030052\nUVESCO, S.A. A39345574\nUVESCO PROMOCIÓN, S.L. B75049643\nZerbitzuak emateko kontratazioa, beste batzuek datu pertsonalak eskuratzea dakarrenean, baina beti zerbitzu baten eskaintzaren barruan, eta tratamendu-agindu bat sortuko da, aurrez aipatutako Europako Erregelamenduaren 28. eta 29. artikuluetan jasotako baldintzak bete beharko dituena. Kasu horietan, dagokion konfidentzialtasun-kontratuaren bitartez arautuko du tratamendu-agindu hori, eta kontratuak argi jaso beharko ditu alde biek zure datuen tratamenduan, konfidentzialtasunari eta segurtasunari dagokionez, hartzen dituzten konpromisoak.\nTratamenduaren arduraduna Europatik kanpoko erakunde bat balitz, Datuen Babeserako Espainiako Agentziaren iritziz segurtasun-maila berdintsu frogagarriak dituzten erakundeekin lan egingo litzateke. Honako bideen bidez frogatu edo egiaztatu ahal izango da segurtasun-maila hori:\nZerbitzua eskainiko duen enpresa Europar Batasunaren babes-maila berdintsua duten herrialdeen zerrendan sartuta dago.\nDatuen Babeserako Espainiako Agentziaren berariazko baimena du datu pertsonalak nazioartean transferitzeko.\nZerbitzua emango duen enpresak arau korporatibo lotesleen, kontrol-agintaritza batek datuak babesteko ezarritako eta Europar Batasunak onetsitako ereduzko klausulen edo tratamenduaren arduradunari exiji dakizkiokeen berme egokiak dituzten jokabide-kode edo ziurtapen-mekanismoen arabera lan egiten du.\nAurrez xehatutako hiru kasuak ematen ez direnean datuen komunikazio bat egin behar bada, berariazko baimena eskatu beharko da aurretiaz, eta Erabiltzaileari jakinarazi beharko zaio zein diren lagapenen hartzaileak edo, hartzaileak argi zehaztuta ez daudenean, zein den hartzaile-kategoria.\n4. Zure datu pertsonalen tratamenduari dagozkion eskubideak\nErabiltzaileak, UVESCOk tratatutako datu pertsonalen titularra den aldetik, eta aurrez aipatutako Europako Erregelamenduaren 15.etik 22.era bitarteko artikuluak aplikatuz, edozein unetan balia daiteke datuak eskuratzeko, zuzentzeko, ezabatzeko eta eramateko eta datuen tratamendua mugatzeko eta aurkaratzeko dituen eskubideez. Horretarako, UVESCOrengana jo beharko du ohiko komunikazio-bideak erabilita eta, zehazki, ondorengo kanalen bitartez:\nHelbide elektronikoa: lopd@uvesco.com\nPosta-helbidea: Uvesco, S.A. Oiartzungo errepidea z.g., Bentak auzoa, 20305 Irun – Gipuzkoa.\nTelefono-zenbakia:: 901 200 300\nFax zenbakia: 943 668 010\nNolanahi ere, eskubide horiez baliatzeko, Erabiltzailea behar bezala identifikatu beharko da aldez aurretik, baliatu nahi dituen eskubideen xede diren datu pertsonalen titularra dela bermatuz. UVESCOk lehenbailehen gauzatuko du eskubidea eta, betiere, bidegabeko atzerapenik gabe. Erabiltzaileak dituen eskubideen eta eskubide horiez baliatzeko moduen inguruko zalantzarik baldin badu, UVESCO bere esanetara egongo da, beharrezko informazio gehigarria emateko eta eskubideoz baliatzen laguntzeko.\nErabiltzaileak uste badu eskubideok erabiltzeko eskaerari ez zaiola behar bezala erantzun, eskudun Kontrol-agintaritzaren aurrean erreklamazioa aurkez dezake; horretarako, hona hemen Datuen Babeserako Espainiako Agentziarekin harremanetan jartzeko datu nagusiak:\nDatuen Babeserako Espainiako Agentzia (AEPD)\nHarremanetarako telefono-zenbakiak: 901 100 099 – 912 663 517\n5. Datuen jatorria\nDatuen titularra bera edo haren legezko ordezkaria edo titularrak berariaz baimentzen duen pertsona edo pertsonak izango dira UVESCOk tratatutako datu pertsonalen jatorria. Tratatutako datu-kategoriak ondorengo hauek izango dira; identifikazio-datuak, datu ekonomikoak, informazio komertzialekoak, akademikoak eta/edo profesionalak eta, oro har, babes berezirik ez duen beste edozein datu pertsonal mota.\nUVESCOk Pribatutasun-politika hau aldatzeko eskubidea izango du, legezko edo jurisprudentziako berritasunetara zein merkatuaren erabilera berrietara egokitzeko; kasu horretan, aldaketak indarrean sartu aurretik, horien berri eman beharko zaio Erabiltzaileari, hark egindako aldaketen berri izan duela uste ahal izateko nahikoa denborarekin.


EDUK'AKTU, LAB hezkuntzaren kazeta\nLAB hezkuntzak abiadura berri bat hartu du bere "EDUK'AKTU" kazetaren lehen zenbakia zabalduz otsaila hontan. Aktualitatearen irakurketa bat, murgiltze sistemari begirada bat, zertan ari eta mementuko hitz orduak, hona zoin diren lehen zenbaki honen aipagaiak. LAB hezkuntzaren tresna berri bat sektoreko langileei eskainia. (ikus loturan, kazeta PDF formatuan) irakurri\nAntola zaitezte borrokatzeko! Ez itzazue egitera utz!\nLAB-ek ikasle irakasle eta burasoak lizeo eta unibertsitateetako Biltzar Nagusietan parte hartzera deitzen zaituzte, informatzeko, antolatzeko eta mobilizazioen indartzeko. (ikus lotu dokumentua) irakurri\nLAB Hezkuntza-ren agiria lizeoen eta unibertsitateetarako erreformaz. irakurri


Salatu dute euskal industria militarrak 500 milioi eurotik gorako irabaziak dituela urtero | Gizartea | Berria\nNoiz sortua: 2019-01-16 17:38:37\nSalatu dute euskal industria militarrak 500 milioi eurotik gorako irabaziak dituela urtero\nArmagintza industriari buruzko jardunaldiak antolatu dituzte hainbat erakunde antimilitaristek. Hilaren 22tik otsailaren 2ra egingo dituzte Gasteizen.\nJardunaldien aurkezpena. / Berria Tamaina handiagoan ikusi\nEuskal Herrian ere badira armak ekoizten dituzten enpresak, besteak beste, Aernnova Araban, ITP eta Sener Bizkaian, Sapa Gipuzkoan edota Dassault eta Turbomeca iparraldean. Horiek ekoizten dituzten gaien %80 baino gehiago esportatu egiten dira, Europara gehienak, baina baita Saudi Arabiara eta Turkiara ere. Hala salatu dute gobernuz kanpoko hainbat erakunde antimilitaristek.\nTestuinguru horretan, kolektiboek ohartarazi dute zenbait banku eta erakundek armagintza industriala finantzatzen dutela eta Jaurlaritzak berak babestu egiten dituela gastu militarraren gorakada ahalbidetzen duten aurrekontuak. "Nola liteke fabrika mota hauetako jabeek instituzio publiko eta pribatuen sariak jasotzea? Ba al dakigu zertan inbertitzen dituzten bankuek gure aurrezkiak?".\nGasteizen egindako agerraldian erakundeek gogorarazi dute gatazka armatuek 150.000 hildako eragiten dituztela urtero eta 70 milioi pertsonek beren etxeak utzi behar izan dituztela indarkeria horretatik ihes egiteko. "Iheslari horietako batzuk gure lurretara heltzen dira eta han jazarpena eta pobreziari egin behar izaten diote aurre".\nEgoeraz jabetu eta horri aurre egiteko dauden aukerez hausnartzeko jardunaldiak antolatu dituzte urtarrilaren 22tik otsailaren 2ra bitartean, Gasteizen. Besteak beste, Joseba Sanzen Gerra hemen hasten da dokumentala ikusi ahal izango da horietan.


Mugitu!k AHTren zulo beltza salatzeko protesta-martxa deitu du abuztuaren 28an Jaurlaritzaren Miramarreko gobernu kontseilura | Angula Berria\nHasiera » Mugitu!k AHTren zulo beltza salatzeko protesta-martxa deitu du abuztuaren 28an Jaurlaritzaren Miramarreko gobernu kontseilura\nMugitu Mugimendua.- Abuztuak 28 ostiralean, Mugitu! mugimenduak AHTren proiektuaren zulo beltza salatzeko protesta-martxa deitu du Donostian, egun horretan Eusko Jaurlaritzak Miramar Jauregian ospatuko duen ikasturteko lehen gobernu-kontseilua dela eta. Helburu hori aurrean, “euskal Y-aren zulo beltz” beldurgarria eramango dugu Miramarrera, hain zuzen ere azpiegitura-lan handi hori aurrekontuak, natur-ondareak eta jendartearen premiak asetzeko ezinbestekoak diren baliabideak amaigabe irensten dituen zulo beltzik handiena bilakatu dela salatzeko. Beraz, goizeko 11etan bulebarreko kioskotik abiatuko den martxa honetan parte hartzeko dei egiten dugu, egitasmo xahutzaile eta suntsitzaile horren kontrako oposizioa adierazteko.\nSusmoak daude, gainera, oporraldi turistiko azeleratu baten itzuleran, Eusko Jaurlaritzak AHTren zulo beltza azken mugaraino handitzearekin batera (600M euro xahutuko dituzte 2016 urtean “euskal Y”-aren obretan), Lezo-Gaintxurizketan Plataforma Logistikoa eta Kontxaren azpitik Metroa eraikitzeko egitasmoak berehala inposatzea erabaki duela, horrelako “zulo beltz txikiagoak” masiboki sortuz lurraldean atzeraezineko katea-erreakzio bat eragiteko asmoz. Jadanik, agintari politikoen eta sare enpresarial nahiz finantzarien arteko fusioak tenperatura izugarria hartu du, eta Jaurlaritzak proiektu horiekin daraman abiadura ikusita, bistakoa da herritarren arteko edonolako eztabaidari eta erabakietan partehartze publikoari ateak itxi nahi dizkiela. Horrenbestez, behar-beharrezkoa da denok berriro martxan jartzea eta azpigitura-lan handi horiek zalantzan jartzen dituzten herri-ekimenekin bat egitea.\nHori denagatik, Miramarreko martxan parte hartzeko dei egiten dugu, Einsteinek zioenez, arazoak ezin direlako konpondu beroriek sortu zituzten pentsamolde eta ariketa berdinekin tematuta, aldaketa sakon bati ekinez baizik. Eta horrek, Jaurlaritzaren kasuan, beti gehiago formula galgarriaren ordez, nahikotasun printzipioari begira jartzea derrigortzen du: alegia, AHT eta gisa bereko proiektu txikitzaileak gelditzea eta oinarrizko beharrizan sozialei --pobreziaren eta desberdinkeria sozialen aurkako borrokari, kasu-- lehentasuna ematea. Nahikoa da AHTren zulo beltzarekin!


Erraldoiek eta danborrek itzali dute zuzia. Noticias de Gipuzkoa\nErraldoi eta buruhandiak Konstituzio plazan bildutakoen aurrean.\nErraldoiak, musikariak eta danbor eta barrilak taula gainean.\nArtesanako danborjoleak musika bandaren atzean ‘Agur Asteari!’ abestia jotzen.\nHaur, gazte eta heldu Konstituzio plazan festen amaierako ekitaldian.\nA. Zabaletaren erreportajea. Argazkiak J. Colmenero - Domingo, 19 de Agosto de 2018 - Actualizado a las 06:02h.


Konjuntibitisa: negarra ez, baina malkoak bai [2tik 1. orria] | Aldizkaria | EROSKI CONSUMER\n12 konpainia elektriko aztertu ditugu, argiaren hilabeteko faktura merkatu askean zenbat kostatzen den jakiteko eta kontsumitzaileentzat eskaintza erakargarririk baden aztertzeko\nBadut liburu-irakurgailua; orain, non lortuko dut liburua?\nFrancisco Castejon, fusio nuklearraren ikertzailea CIEMATen eta Ekologistak Martxan taldeko kidea\nMaria Teresa Dominguez, Espainiako Industria Nuklearraren Foroko lehendakaria\nKonjuntibitisa: negarra ez, baina malkoak bai\nPausoa nolakoa, barne-zola halakoa\nAzkura, erredura, malko-isurtzea, sumindura, begi-gorritzea eta fotofobia dira konjuntibitisaren sintomarik ohikoenak\nEguraldi onaren zain jarriak gaude, udaberritik udari begira, baina lehen eguzki-izpiek eta murgilaldiek badute arriskutxo bat ere: begietan hanturak ager daitezke -konjuntibitisa, alegia-. Konjuntibitis alergikoak ohikoagoak izaten dira udaberrian, polenen eraginez-eta; bakterio bidezko konjuntibitisak, berriz, udan agertzen dira, eta, batik bat, haurrei eragiten diete. Eta igerilekuetako konjuntibitisak ere eragin handiagoa izaten du oporraldian. Horregatik, zenbait neurri zaintzeak lagundu egin dezake gaitz horri aurre hartzen eta begietako arazorik gabe gozatzen udaberriko eta udako giroaz.\nAzkura, erredura, sumindura, begian hondarra edo beste zerbait sartu zaigulako irudipena, malko-isurtzea, begi gorrituak eta fotofobia (argiarekiko hipersentiberatasuna) dira konjuntibitisaren sintomarik ohikoenak. Konjuntiba izeneko muki-mintz fin-fin bat izaten du begiak, betazalak barrualdetik bildu eta begi-globoaren aurreko alderaino hedatzen dena, eta hori handitzeari edo hanpatzeari esaten zaio konjuntibitisa. Begiak babestea izaten da mintz horren funtzioa, etengabe kanpo-giroaren eragina jasan behar izaten dute-eta. Hainbat arrazoirengatik sor daiteke hantura edo handitze hori, eta infekzio bidezkoa izan daiteke, alergikoa edo begiak produkturen batekin erre edo narritatu direlako ager daiteke.\nInfekzio bidezkoa, alergikoa edo narritadurak sortua\nInfekzio bidezko konjuntibitisa agertzen denean, betazalak handitu egiten dira, eta ohiko sintomez gain, begia jarioan hasten da eta makarrak sortzen dira. Birusek, bakterioek edo bestelako mikroorganismoek eraginda sor daiteke, zenbait onddok eta parasitok, adibidez. Konjuntibitis mota hori haur txikiek izaten dute maiz, lehen bi edo hiru urteetan. Adin horretan, lau hankan ibiltzen dira askotan, eta erraza izaten da lurrean dauden bakterio eta germenekin kutsatu eta esku zikinekin begiak igurztea. Gainera, haurrek eurek kutsatzen dituzte gero familiako gainerako kideak. Konjuntibitis alergikoa loreen eta zuhaitzen polenek agerrarazten dute. Eta narritadurak sortutako alergiak, berriz, begian partikula organikoren bat sartu delako edo produkturen batek begia erre duelako izaten dira: lantokian erabiltzen diren produktu kimikoek (azido eta alkaloideak, adibidez), edo etxea garbitzeko edo higienerako erabiltzen direnek. Etxeko garbigarrien artean, esaterako, lixiba aipa daiteke, zoruak garbitzeko likidoak, koipea kentzekoak eta xaboirik gogorrenak. Higiene-produktuen artean, xanpuak nabarmentzen dira, nahiz eta horien kaltea akutua eta arina izaten den, eta kosmetikakoak ere bai, egia den arren gero eta kasu gutxiago agertzen direla horien eraginez, hedatzen ari da-eta produktu hipoalernegikoak erabiltzeko joera.\nKonjuntibitisak urte guztian izaten diren arren (birusek sortuak, batez ere), bakterio bidezkoak udan agertzen dira gehienbat, eta alergikoak, berriz, udaberrian (urte-sasoi horretan izaten dira arazorik gehien begien osasunarekin).\nIgerilekuetan eta hondartzetan\nIgerilekuetan, konjuntibitisa sortzen da kloroaren eraginez (narritagarria da eta alergiak eragiten ditu), edo ager daiteke desinfektatzeko erabiltzen diren beste substantzia kimiko batzuek begiak narritatu dituztelako, edo birusek edo bakterioek erasan dietelako. Hondartzetan, urak gatz gehiegi daukalako ager liteke gaitza, baita begia eguzkiaren eta haizearen eraginpean dagoelako ere, eta, bereziki, izpi ultramoreen eraginpean, mota horretakoak ugari izaten baitira itsasoko urak islatzen duen argian.\nIgerilekuetako konjuntibitisik ez agertzeko, igeri egiteko eta murgiltzeko betaurrekoak erabiltzea komeni da, bai helduek eta bai haurrek, salbu eta hiru urte baino gutxiago dituztenek (horiei ez zaie komeni erabiltzea). Begiek ura ez ukitzea da neurri horren helburua. Gainera, infekzio bidezko konjuntibitisa daukaten pertsonek ez dute igerilekuan bainatu behar, besteak ez kutsatzeko, hain zuzen. Eta ukipen-leiarrak edo lenteak erabiltzen dituztenek kendu egin behar dituzte beti bainatu aurretik, eta sekula ez dituzte erabili behar ez igerilekuan ez itsasoan, zeren urarekin, oso erraz ager baitaiteke begian infekzioa, acanthamoeba izeneko protozoo baten eraginez. Infekzio larria eragiten du begian, ultzera oso mingarria ekar dezakeena (acanthamoeba bidezko keratitisa), eta kalte handia eta behin betikoa egin diezaioke ikusmenari.\nKonjuntibitisik ager ez dadin, igeri egiteko eta murgiltzeko betaurrekoak erabiltzea komeni da\nNarritadurak sortzen duen konjuntibitisari aurre egiteko beste modu bat izaten da urean gai kimiko gutxiago dauzkaten igerilekuetara joatea. Gaur egun, aukera bat baino gehiago daude: ionizazioa da horietako bat, aski egokia, gainera, urak ez baitu izaten inolako produktu kimikorik; gatz-klorazioak, berriz, gatz kopuru jakin bat soilik eransten dio urari; ozonoarekin, kloro gutxi-gutxi botatzen zaio urari; eta, azkenik, kloroarekin tratatuta dauden igerilekuek baimendutako kopuru estandarra eduki ohi dute, pertsonak bainatu ahal izateko adina.\nHurrengo orrira joan: Konjuntibitis bakoitzak bere sendabidea >>\nPDF: Egin klik hemen honako ekintza hau burutzeko: Informazio hau PDF bertsioan jaitsi (720 Kb)\n[1. orria] Konjuntibitisa: negarra ez, baina malkoak bai\n[2. orria] Konjuntibitis bakoitzak bere sendabidea\nOroitzeaz ahazten garenean


Osasungintzako robotikari buruzko lehen ezagutza-konferentzia: DIH-HERO | Tecnalia\nOsasungintzako robotikari buruzko lehen ezagutza-konferentzia: DIH-HERO\n2021ko maiatzaren 19a - 2021ko maiatzaren 20a\nDIH-HERO plataforma independente bat da, Europa osoko berrikuntza digitaleko zentroak lotzen dituena osasungintzako robotikaren alorreko edozein eragile aktibori zuzendutako laguntza-sare bat sortzeko. Proiektuaren partzuergoa Europako 11 herrialdetako 17 bazkide nagusik osatzen dute.\nLehen DIH HERO ezagutza-konferentzia\nEkitaldian parte hartuko duten adituen ezagutzak osasungintzako robotikan funtsezkoak diren gaiei buruzko ikuspegi orokorra emango du. Ekitaldiak iraungo dituen bi egunetan egingo diren saioetan, askotariko gaiei buruzko alderdiak aurkeztuko eta eztabaidatuko dira: estandarrak eta erregulazioak, teknologia berritzaileak, hornitzaileak eta erabiltzaileak, finantzaketa eta arrakasta-kasuak. Konferentzian, web mintegiak eta osoko eztabaidak egingo dira, osasuna zaintzeko erabiltzen den robotikaren hainbat alderdiri buruz hitz egiteko.\nTECNALIA konferentzian: maiatzak 20, osteguna\nThierry Keller doktorea neurorrehabilitazioko zuzendaria da, eta "Ziurtagiriak eta estandarrak" izenburuko saioa zuzenduko du. Honako gai hauek eztabaidatuko dira: osasungintzako robotikako segurtasunarekin eta babesarekin zerikusia duten estandarrak; zaintza pertsonaleko roboten eta errehabilitazio-roboten estandarretako hutsune eta inkoherentziei buruzko azterlan baten lehen ondorioak; eta errehabilitazio-robotikaren estandarizazioko berrikuntzak.\nGainera, Thierry Keller doktoreak eta Anthony Remazeilles doktoreak, TECNALIAko Robotika Medikoko ikertzaileak, informazioa emango dute DIH-HERO erakundeko kideek eta bazkideek osasungintzako robotikako hardwarearen eta softwarearen ziurtapenari buruz eta estandarizazioari eta jardunbide egokiei buruz martxan dauden jarduerez.\nAzkenik, bertaratutakoekin eztabaidatuko dute hizkariek industria-estandar, jardunbide egoki eta ziurtapenekiko esperientziei eta beharrei buruz. Ondorioak kontuan hartuko dira DIH-HEROn etorkizunean egingo diren lanetarako.\nAgenda: osasungintzako robotikari buruzko lehen ezagutza-konferentzia: DIH-HERO


Hartzaileak Interneten informazioa jarraitzeko dituen moduak: zori hutsetik, gogokoetara, eta XML feed-etara — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Hartzaileak Interneten informazioa jarraitzeko dituen moduak: zori hutsetik, gogokoetara, eta XML feed-etara\nGustu handiz irakurri dut, Luistxo, zure ekarpena. Benetan. Segi horrela, lanean tope, gu guztioi argi pixkat egiten.\nDena dela, eta mantentzen duzun tesi nagusiarekin bat natorren arren (â€œzori hutsetik, gogokoetara, eta XML feed-etaraâ€, hau da, pixkanaka bitartekoa kontrolpean izan eta informazioa filtratu eta antolatzera), zera eztabaidagarririk ere topatu dut zure argudio-kate horretan, eta nire zenbait kezka botako dizkizut.\nIkusi, â€œNola bilatu informazioa Internetenâ€ irakurri dudanean, beste gauza bat imajinatu dut, oso interesgarria ni bezalako internetero arrunt batentzat: uste nuen erabiltzaileek eskaintzen dtuzten aukerak nola maximizatu, sarean nola mugitu eta abar azalduko zenuela... Zergatik? â€œGogokoenâ€ fasean aipatzen duzun â€œbilaketa + erreferentziaâ€ eskema hori ez delako sekula bukatuko, eta ondorioz, bilatzaileak ondo erabiltzen jakitea beti beharrezkoa izango dugula uste dudalako.\nEduki dezakezu feed-bidezko erreferentzia ugari berehala eta erraz irakurtzeko moduan, baina beti izango da unean-uneko gaiaren inguruko beste informazio iturriren bat kontsultatu nahia, edo sortu berri den beste iturriren bat... Hartzaile moduan beti izango dugu zer bilatu-aurkitua sarean.\nZera diozu: â€œXML Feed bidez informazioa hedatzen dutenek lortuko dute arretaâ€. Bueno, nik esango nuke â€“zehatzagoa izan nahianâ€“, beren informazioa hedatzeko teknika hori ere erabiltzen dutenek aukera gehiago edo beste modu bat ere izango dutela beren mezua zabaltzeko. Benetako borroka, ordea, ez dago hor. Lehia nagusia beste plaza batean dago, munduan bizi baikara, sarean baino gehiago.\nEz gara interneten bizi (soilik). Informazioz eta produktuz gainezkako itsaso zaratatsu honetan (zabortegiaren metafora benetakoagoa izango litzateke beharbada...), publizitateak, marka korporatiboek eta bestelako komunikazioek eragin nabarmena dute. Zuk ondo asko aipatzen duzun bezala: â€œzerbait irakurtzen dugu, iragarki bat, entzun dugu zerbait, eta orduan bisitatzen dugu webgune batâ€. Bada, hori, igorle moduan XML feed-a eskaini beharko dugu, baina hori ez da, nire iritziz, erabakigarriena izango trafikoa lortzeko.\nâ€œNola bilatu informazioa internetenâ€ irakurri nuenean kontent jarri nintzen, hain zuzen ere, â€œHedabide tradizionaletako propaganda eta informazio erabat mediatizatua gaindituâ€ nahiko nukeelako, baina ez dakidalako haiek sarean topatzen bilatzaileen bidez, (haiek XML-feed iturria eskainita edo gabe). Haietako batengana heltzen naizenean, dela â€œprentsa-aipamenâ€ bat lortu duelako, dela blog batean irakurri dudalako edo auskalo non ikusi edo entzun dudalako, orduan bai nire bloglinesean fitxatuta edukiko dut. Hura deskubritzea, ordea, nola? Nola bilatu informazioa interneten (aurreneko aldiz)?\nFeed-ak aurrerapauso txalogarria eskaintzen duela ez daukat zalantzarik. Herraminta berri honek gehien bisitatzen ditugun webguneekin denbora ez galtzen, dena antolatuago edukitzen eta abar lagunduko digu, baina bi baina: 1. Internet gainontzeko masa-komunikabideak baino demokratikoagoa edo horizontalagoa den arren, XML feed-ak ez du bere mezua zabaldu nahi duenarentzat aurrerapauso benetan kualitatiborik ekarriko, nire ustez.\nKontuan eduki behar da, baita ere, askok interneten ez dugula testu-informazioa soilik bilatzen. Egia da, telebista ez bezala, entretenimendutik urrutiago eta informaziotik gertuago dagoela ziur asko internet, baina sarea ez da testu-informazio-idatzia jaso eta igortzeko leku hutsa.\nHoriek nire iritziak, gehiegi antolatu gabe botata, Luistxo. Honen guztiaren oinarrian dagoen funtsezko ideia asko gustatzen zait, zuk aipatzen duzun hori: â€œhartzaileak igorle ere izan daitezkeâ€. Hori da internet, ezta? Interaktibitatea. Gu bion elkarrizketa hau sarean hementxe, zure blog hau tarteko.\nBarkatu luzatu izana, eta zuk ni baino hobeto ezagutzen duzun gai honetan astakeriren bat bota badut.


Entzuteko harpidetzak | Bizigiro | Berria\nNoizean behin podcasten munduan zer mugitzen den jakitea oso interesgarria da. Azkenaldian, guda bizia da nagusi. Plataforma berriak sartu dira eta aurretik zeudenak beren burua berrasmatu behar izan dute.\nAzkena iristen Amazonen podcast eta audioliburuak eskaintzen dituen Audible izan da. Ikus-entzunezko beste plataforma batzuek bezalako harpidetza eskaintzen du, 9,90 eurotan. Ordainetan, bertan bakarrik aurki daitezkeen podcast sorta bat eta beste hainbat eduki eskuratuko ditu harpidedunak.\nOrain dela gutxi ere, Podimo agertu zen. Horrek nolabait podcastak egiten dituztenei ordaintzeko era gardenago bat proposatzen du. Hori baitu helburu, ordainpeko podcast merkatu bat sortzea. Horretarako, zenbait podcast egile famaturekin hitzarmenak lortu ditu. Baina esandakoa, bere asmoa orain arte doako eduki asko sortzen zen espazio batean merkatu bat sortzea da.\nSpotify ere aurretik bazegoen. Podcast agregatzaile bezala garatu izan du bere identitatea, musikaz gain noski. Orain, podcast originalak sartzeko saiakera eta fitxaketak egiteko xedearekin ari da. Gardentasuna ez da izan, behintzat, orain arte bere prezio politikaren indargunea. Horrela jarraitzen du.\nIvoox, aldiz, podcastaren izaera amateurrari gehien atxiki zaion proiektua izan da. Ordainpeko bertsioa ere bazuen, publizitatea kentzeko premium kontua barne, baina ez zen bere punturik garrantzitsuena.\nAzkenaldian, horrek ere podcastak zuzenean laguntzeko aukera ireki zuen. Podcast bat lagundu nahi bazenuen bertara zuzenean harpidetu eta diru bat hilero emateko aukera, alegia. Horren ordainetan podcast bakoitzak erabakitzen zuen zer eman. Besterik gabe, podcasta bera irekian zabaldu zezakeen edota eduki esklusiboagoa eskaini harpideei.\nOrain, Ivoox-ek plus atera du, eta horren bidez, tarifa lau moduko bat eskaini nahi du, beste ordainpeko aukerekin batera. Hau da, plataformaren barnean ordainpeko eduki guztietara sarbidea ematen du orain, harpidetza orokor baten bidez. Bitxia iruditu zait, nolabait banaketa orekatu bat proposatzen duelako; formulan podcast egileak, plataformako gastuak eta podcastaren bakoitzaren arrakasta bateratzen saiatzen da. Eta hori ez da erraza izango.


Jarri maskota bat zure bizitzan! Continue Reading" />\nOtsailak 7. Hileroko adopzio eguna zen. Mikela, azken maskotaren uhala hartu eta aspaldiko partez zaindegira bertaratu ginen. Pena ematen zuten, hantxe zeuden guztiak guri begira, eutanasiarako programatuta, hain harrituta, hain beldurtuta, hain galduak. “Nola uzten dituzte horrela, abandonatuta, heriotzara kondenatuak?” Morko semea eta biok korridoretik gindoazen hirunaka pilatutako kristalezko kaiolen ondotik. Asko zeuden, tamaina guztietakoak, eta zaindegiko arduradunak esan zigunez, aurreko astean baino gutxiago hala ere. Aurreko astean erdiak sakrifikatu zituzten. Kristalaren beste aldetik hutsik eta zurtuta begiratzen gintuzten. Gehienak etsituta, itxaropenik gabe, handik inork aterako zituenaren esperantza guztiak galduta.\nMorko eta biok guztiak eramango genituzke posible balitz. Baina gauzak zeuden moduan egonda, nahikoa egin genuen azken bi urteetan sei “adoptatuta”. Oso maskota aproposak dira etxerako, benetan eskertzen dute eskaintzen dizkiegun beste hiruzpalau bizitza urteak. Leialak, maitagarriak, goxoak. Ez dago gizaki heldu bat bezalakorik. Erabat ados nago zaindegiko leloarekin, “Jarri maskota bat zure bizitzan!”. Jarri, jarri!\nAurpegira begiratzea besterik ez dago. Gauza asko jakin daitezke beraien begietara begiratuta soilik. Botata nola uzten dituzten ez dut ulertzen. Kalean, abandonaturik, zabor artean aurkitutako edozerekin elikatuz… hotzikarak ematen dizkit pentsatuta bakarrik. Piztien modura bizi dira, txoko ilunetan kumeak haziz. Baina horretan ere, maila baxuenetan ere duintasun minimo bat ere badagoela esango nuke. Kalekoak izanda ere, ondo garbituta, ondo elikatuta, goi mailako pedigririk garestieneko piezak direla esan liteke. Arrazarik gabienekoak.\nOrain arte beti esperientzia ona izan dugu maskotekin. Lehenengo hura oroitzen dut. Paulo. Oso maitatua izan zen gurean izan zen urte haietan. Hankaz gora jartzen zuen guztia, baina kariñoa hartu nion besoa hautsi zuen arte. Etxekoen haserrea jaso nuen, bai, baina zertarako behar nuen besoa puskatuta zuen maskota bat? Jakina gainetik kendu nuela. Oraindik ez dakit nola harrapatu zuen besoa garajeko atearekin, tira, horrelakoak ere gertatzen dira. Baina aizue, haren ordez beste bat hartu genuen. Maskota guztien bizitzak dira bereziak, guztiek dute bere edertasun propioa, guztiek dute salbatuak izateko arrazoiren bat. Eta ez al da egia Pauloz desegin izan ez banintz ez genukeela Mikela adoptatuko?\nPoliki goaz Morko eta biok kristalezko kaiolen korridoretik, beraien aurpegiei begira. Morkori atzealdean belauniko dagoen gizaki eme bat erakusten diot. Eme heldua da, azal leunekoa dirudi, hile gorria, berezia. Morkok esan dit begiak bustita dituela hark ere. Eztabaida izaten dugu beti etxean, negarra ote den ala ez. Itxura badu, baina nork daki. Negar egiteko sentitu egin behar dute, eta… sentitzen al dute ba? Morkori gustatu zaio eta ziztu bizian arduradunaren bila joan da.\nArduradunak soka batekin lotu du kristalezko kaiolatik ateratzeko.\n-Eme ederra da aukeratu duzuena, bai horixe!\nArduradunak azken azterketa egiten dio. Mikrotxipa jarri eta kito, gurea izango da. Mikrotxipa jartzean gure maskota berriak min oihu txiki barregarri bat bota du. Gure uhala lotu eta kontratua sinatu ondoren bagoaz gure transportagailura.\n-Kaiolan besteekin batera jarriko dugu, taldean bizitzea omen dute gustuko, telebista saio batean entzun nuen.\nKanpoko aireak on egiten diola ematen du. Transportagailuan sartzean marru egin eta txoko batean kuzkurtu da gure maskota berria.\n-Begira, dardarka dago- esan diot Morkorri.\n-Gustuko gaituen seinale, ezta?\n-Ez du ba hotza izango?\n-Baliteke, baina gustuko nau… Jaime deituko diot, leihotik behera erori zitzaiguna bezala.\n-Hori ez al zen Julen?\n-Ez, hura Jaime zen! Jaime jarriko diogu, erabakita dago!\n-Baina Jaime al da eme izena?\n-Zer axola dio?\n-Arrazoi duzu, zer axola dio!\nMorkok eskuarekin laztan egingo dio eta maskota berriak marru eginaz besoa kenduko dio.\n-Zein jolastia den? Ederki konponduko gara, Jaime! Gustuko nau!


ARGIA Su Ta Gar\n2015ko maiatzaren 23a | Ordua Euskal Herrian Su Ta Gar\nKulturaMusikaSu Ta Gar\n| Aitor Gorosabel\n"Zilegi iruditzen zait debalde jotzea, baina dirua eskatzea ere bai"\tSustrai Colina\t“Libreeeeeee izateko haiz jaioa...”.\n| SU TA GAR\n"Arimadun kantak sortzea izan da gure nahia beti"\tIker Barandiaran\tEibarko taldeak baditu hainbat ezaugarri ezohikoak eta berezkoak. Haiei esker daramatza bi hamarkada luze agertokietan, duintasunez eta proposamen irmoetan eroso. Euskal jendartearen –bereziki gazteen– bozeramaile natural izan dira askotan. Metal melodiko ilusionagarria barreiatu nahi dute oraingoan, Ametsak pilatzen disko berria lagun. Aitor Gorosabelek eman dizkigu azalpenak.\nEztabaidarako gunea izango da EHZ jaialdian gai ezberdinak jorratzeko\tEkainaren 29tik uztailaren 2ra bitartean egingo da Heletan (Nafarroa Beherea) Euskal Herria Zuzenean (EHZ) jaialdia. Ohi bezala, musika kontzertuek osatuko dute jaialdiaren bizkarrezurra, baina eztabaida eta gogoetarako tartea ere izango da. Beste gai batzuren artean, krisi ekonomikoari, euskal preso politikoen egoerari, sexualitateari eta historiari buruzko hitzaldi, mahai-inguru eta tailerrak egingo dira Heletan.\nSenpereko aintzira gainezka\tHerri Urratsek, Ipar Euskal Herriko ikastolen aldeko festak sostengu garrantzitsua lortu zuen atzo, joan den urtetik aurreikusita duen hazkundeari erantzuteko hain premiazkoa duena. Iazko Herri Urratsen emaitza oso ona izan zen, Seaskako zuzendari Hur Gorostiagaren hitzetan, “eta aurten berdintsua edo hobea izan da”.\nSu Ta Gar-ek 'Ametsak pilatzen' diskoa plazaratu du\tSu Ta Gar talde beteranoak Ametsak pilatzen diskoa plazaratu du, bere ibilbide luzeko hamaikagarrena. Aurkezpen birari ekin dio jada: bihar Tolosako (Gipuzkoa) Bonberenean joko du, hilaren 29an Bilboko Kafe antzokian, azaroaren 5ean Aiziritzeko (Nafarroa Beherea) plazan, 12an Elizondoko Lur... Pikurock jaialdia izango da bihar Irurtzunen\tSu Ta Gar, Doctor Deseo, Ze Esatek, Koma, La Betty Travan, Tximeleta eta Dj Bull-ek parte hartuko dute bihar Pikurock jaialdiaren IX. edizioan. Euskara bultzatzea eta Abiadura Handiko Trenaren (AHT) aurkako mugimenduarekin bat egitea du helburu Irurtzungo (Nafarroa) kiroldegian egingo den... Gazte Egunaren 26. edizioa bihar Larrabetzun\tBihar Larrabetzun (Bizkaian) Gazte Egunaren 26. edizioa ospatuko dute Zaharrak berritzen lelopean. Hori Bai gaztetxea da jaialdiaren antolatzailea eta "inoizko oihartzunik sendo eta indartsuena irauli" nahi duela azaldu du taldeak. Ekitaldiz beteta egongo da eguna: goizeko 11:00etan... Arabatakada musika jaialdia indarberriturik bueltan da\tAtzo aurkeztu zuten ofizialki Arabatakada jaialdiaren zortzigarren edizioa. Datorren maiatzaren 14an, ostiralarekin, ospatuko da Gasteizeko Mendizabalako landetan. Su Ta Garrek 20 urteko ibilbidea bildu du bilduma bikoitz batean\tSu Ta Gar, 20 urte bilduma (bi disko eta DVD bat) kaleratu du Eibarko taldeak, autoedizioan. Hogei urte bete zituen pasa den udaran Su Ta Garrek lehen maketa grabatu zutenetik, eta honen harira bira berezi bat egin zuten. Bertan, berezitasun gisa, hainbat abestiren bertsio akustikoak jo zituzten.... Plateruena\nSu Ta Gar, Esne Beltza, Ama Say eta abar Plateruenan\tnull\tDurangoko Plateruena kafe antzokiak datozen asteetarako egitaraua aurkeztu du. Ostiral honetan Su Ta Gar taldeak kontzertua eskainiko du, 20 urteko ibilbidea ospatzeko egiten ari den biraren barruan. Larunbatean Esne Beltza izango da Plateruenan, urtarrilaren 16an Ama Say, otsailaren 6an The... Su Ta Gar\nAitor Gorosabel: "Aspaldi ahaztu genuen Gasteizen bizitako boikota"\tAitor Gorosabel, Su ta Gar taldeko kidea\t"Ia beti gazteenak erakartzeko eta betiko jarraitzaileak mantentzeko gai izan gara, nahiz eta batzuk erretiratzen joan diren (...) Hainbat belaunalditako jendea egoteak taula gainean jarraitzen laguntzen digu". (2006/08/09)\nSu Ta Gar: «Aspalditik genuen autoekoizpenaren proba egiteko gogoa, zelakoa den jakiteko»\tIker Barandiaran\tTaldeak ia 20 urte bete ondoren, jo eta ke jarraitzen duzue. Zerk ematen dizue indarra?\nTaldea gure bizitza da. Deitzen diguten eta kontzertuak ematen jarraitzen dugun bitartean aurrera egingo dugu. Belaunaldi berriekin ere hartu-eman handia daukagu, eta hori oso garrantzitsua da. Etengabe gauza... Su Ta Gar\nAitor Gorosabel: "Inoiz baino disko indartsuagoa gauzatu dugu"\tAitor Gorosabel, Su Ta Gar taldeko kidea.\t"Hastapenetan gure kezka bakarra gitarra eta anplifikadorea lortzea zen; kontzertuak eskaintzea, berriz, ametsa zen. Pentsatzen jartzen zarenean konturatzen zara gure belaunaldi berekoak direla Barrikada, SA, La Polla edota Fermin Muguruza..., eta ostean ondorioztatzen duzu Euskal Herrian dagoen... Su ta Gar Bajo Ulloarekin ari da bideoklipa grabatzen\tSu ta Gar taldeak Jainko hilen uhartean diskoa kaleratuko du apirilaren 5ean. Lan berriaren promoziorako bideoklipa grabatzen hasi dira Juanma Bajo Ulloa zinema zuzendari gasteiztarrarekin. Atzo (15) hasi zituzten grabaketa lanak Gasteizen.\nSu Ta Gar-ek bere kabuz argitaratuko du disko berria\tXabi Bastida, Su Ta Gar taldeko kidea.\t"Kanpotik, badirudi zigiluen egoera kaskarraren eraginez jarri dugula abian proiektu hau; hots, geure kabuz atera dugula, bizirauteko geneukan aukera bakarra delako. Eta hori ez da egia! Nik uste dut beste diskoetxe batekin hitz eginez gero, disko berri hau erraz argitaratu ahal izango genukeela.... Su Ta Gar taldeak apirilean aterako du diskoa\tSu Ta Gar talde eibartarrak apirilean kaleratuko du hamaikagarren lana. Egunotan ari dira grabatzen Berrizko Lorentzo Records estudioan. Jainko hilen uhartean diskoak hamaika abesti izango ditu. Hitzak Gorosabelek, Arrillagak eta Rokandiok egin dituzte. 18/98 sumarioa\n1995-2000: Rotaflexek moztuko ote lukete 18/98 makrosumarioa?\tJon Torner\tJon Torner\n1960-2000 urte arteko gertaera garrantzitsuenen errepasoa amaitutzat eman du Nagore Irazustabarrenak, 'Titaniozko jauregia... eta prezintozko kaiola' izeneko erreportajearekin. Titaniozko jauregia Bilboko Guggenheim museoa da. Prezintozko kaiola, Baltasar Garzonek... "Sekretua ziurrenik gazteak erakartzen jarraitzean dago"\tAitor eta Asier, Su Ta Gar taldeko kideak.\t"Kanpoan jotzen dugunean publikoa metaleroagoa da eta gutxiago ezagutzen zaituzten arren, beste giro bat dago, ez dakit, ukabilak altxata ateratzen zaren unetik eta horrelako gauzak. Egia esan horrela jotzea bizioa da, gozamena. Hemen modu askotako jendea etortzen da gu ikustera. Euskal Herrian... Su ta Gar taldearen lan berria\tSu ta Gar taldeak "Itsasoz beteriko mugetan" disko berria kaleratu du Gor diskoetxearen eskutik. Lan honekin, nonahi ematen diren bidegabekeriak salatu nahi izan dituzte. Horrela, "Egunkaria"ren omenez konposatutako "Zu zara Egunkaria" jaso dute lan berrian. IBILBIDE BASATIA\t1987an hasi zen Su ta Garren ibilbidea. Heavy musika izan zuten oinarri eta hala izan da egundaino, ibilbide luze eta arrakastatsuan eboluziorik ezagutu badute ere. Taldeko bilakaera diskoz disko hezurmamituz joan da: 1991n "Jaiotze Basatia" lanarekin estreinatu ziren IZ zigilupean. Handik urte... SU TA GAR\n"BERDINAK IZATEN JARRAITZEN DUGU"\tXabier Sagardia\tKasik hamabost urtetik gorako ibilbidearen buruan, Su ta Gar taldeak tenore egokia ikusi du lehen zuzeneko lana, "Jo ta Ke", argitaratzeko; 23 kantuz osatutako CD bikoitza, heavy euskaldunaren aitzindari izan den taldearen bilduma indartsua, Gor etxearen eskutik. Su Ta Gar taldeak "Jo Ta Ke" izeneko (...)\t- Su Ta Gar taldeak "Jo Ta Ke" izeneko zuzeneko diskoa kaleratu du Gor diskoetxearen eskutik. Berriozarren, Amurrion, Zizurren eta Eibarren emandako kontzertuetan grabatutako 23 abesti bildu dituzte lan berrian. 'Jo Ta Ke', Su Ta Gar-en mugarria "Euskaldunon Egunkaria" Su... Su ta Gar taldeak seigarren diskoa aurkeztu zuen (...)\t- Su ta Gar taldeak seigarren diskoa aurkeztu zuen ostiralean (12). "Homo Sapiens?" izena eman dioten lan berri hau Gor disketxeak kaleratuko du. ("Euskaldunon Egunkaria", "Gara")\nSu Ta Gar talde eibartarrak duela hamabi urte kaleratu (...)\t- Su Ta Gar talde eibartarrak duela hamabi urte kaleratu zituen lehen bi maketetako abestiak jaso dituen "Su Ta Gar 1987-89" izeneko CDaren aurkezpena egin zuen atzo (10) Bilbon. Berrargitalpen hau Gaztelupeko Hotsak argitaletxearen eskutik egin du. ("Euskaldunon Egunkaria",... Eduki hauek interesatzen zaizkizu? Kanal honen RSS jariora harpidetu zaitezke.\nDiskoakEHZKontzertuakTaldeakKritikakXabier San SebastianBenito LertxundiRuper OrdorikaOrkestra sinfonikoakEuskal Rock ErradikalaabesbatzakBide ErtzeanJoxan GoikoetxeaPettiHatortxu RockXabier LeteDonostiako JazzaldiaGasteizko JazzaldiaMikel LaboaBakarlariakLisaboEz Dok AmairuNapoka IriaTxuma MurugarrenMursegoPete SeegerBorrokanJoseba IrazokiUsopopBerri TxarrakMusika klasikoaEuskal hip hopa Kazetaritza independentea eta profesionala egiten dugu, euskaraz eta euskaldunontzat.


Parkearen jatorria | Mancomunidad de la Comarca de Pamplona\n1950eko eta 1960ko hamarkadetan izan zen urbanizatze prozesuaren ondorioz, kalte berezia eta handia egin zitzaien eskualdeko ibai inguruneei. Gero, ibai ingurune horiek lehengoratzeko aurreneko pausoa saneamenduko kolektoreak egitea izan zen. Hartara, hondakin urek edo ur zikinek ez zieten kalte egiten ibaiei, Arazuriko Hondakin Uren Araztegiraino bideratzen baitziren. 1990az geroztik bertan arazten dira ur zikin horiek.\nTestuinguru horretan, ibaien uberkak lehengoratzea beste aurrerapauso bat zen gure ibai inguruneetako balio naturala gordetzeko asmoan. Burlata, Atarrabia, Uharte, Zizur Nagusia, Barañain, Egues, Ezkabarte eta Esteribarko udalak horretaz ohartu ziren eta eskualdeko ibai parke bat sortzeko oinarriak ezarri zituzten. Ibai parke hori sortzeak ekarri behar zuen Arga, Ultzama eta Elortz ibaien ertzak lehengoratzea, udalerri horiei zegozkienak. Hartara, Nafarroako Gobernuarekin eta NILSA sozietate publikoarekin, 2000ko urtarrilaren 12an, Iruñerriko Ibai Parkearen Partzuergoa sortu zuten.\nPartzuergo horren asmoa zen Arga ibaiaren eta horren adarren inguruak lehengoratzea, beharrezkoak ziren garbiketa eta lehengoratze neurriak hartuta, honako hiru helburu hauekin:\ningurumen helburua, landare eta animalia espezieei jarraipena emateko korridore berde handi bat sortzeko.\naisia helburua, pasealeku jarraitu bat egokitzeko oinezko eta txirrindularientzat, eta bai jolas edo aisia eremuak ere, azpiegiturez eta eremu landatuez hornituak, herritarrek gozatzeko.\nkultura helburua, parkean dagoen ondarea lehengoratzeko: errotak, zentral hidroelektrikoak, pilategiak…\n2003ko udaberrian inauguratu zuten parkea, eta Partzuergoak bere gain hartu zuen kudeaketa. Kudeaketa horrek lan osagarriak eta azpiegiturak konpontzea hartu zuen. 2006an, uraren ziklo integralarekin bat zetorren ikuspegi bat emateko xedearekin, Partzuergoak hitzartu zuen Iruñerriko Mankomunitateari ematea ibai parkearen kudeaketa 2007tik aurrera, Partzuergoa bera desegitearekin batera.